הוועדה לענייני ביקורת המדינה, כנסת 19, פרוטוקול מספר 95, 2014-02-18 09:00

אמנון כהן: בוקר טוב לכולם.

אמנון כהן: אני פותח את הדיון של הוועדה לענייני ביקורת המדינה.

אמנון כהן: על סדר היום יש לנו שני נושאים ושניהם קשורים למשטרת ישראל.

אמנון כהן: הנושא הראשון הוא מקומה ותפקודה של התחנה במשטרה, דוח מבקר המדינה 63ג', עמוד 459, והנושא השני הוא טיפול המשטרה באיתור נעדרים ובזיהוי אלמונים, דוח מבקר המדינה 63ג', עמוד 537.

אמנון כהן: אנחנו נקיים את שני הדיונים יחד אבל הייתי רוצה דווקא להתחיל בנושא השני של טיפול המשטרה באיתור נעדרים ובזיהוי אלמונים.

אמנון כהן: נמצא אתנו מבקר המדינה שמצא לנכון להשתתף בדיון הזה ועל כך אני מודה לו.

אמנון כהן: הנושא הזה חשוב.

אמנון כהן: מדובר בדיני נפשות.

אמנון כהן: מדובר באנשים שלפעמים מישהו יקר מהמשפחה נעלם.

אמנון כהן: לפי הדוח מאז קום המדינה כמעט כאלף איש ואישה הם בהגדרת נעדר או אלמוני שלא זוהה.

אמנון כהן: הדוח הוא דוח נוקב.

אמנון כהן: המצב הזה כמובן מביא אותנו לבעיות חברתיות קשות, לבעיות של המשפחה שלא יכולה להתאחד עם יקירם ולא יודעות מה קרה לו ומה עלה בגורלו.

אמנון כהן: יש בעיה של מעמד אישי של בני זוג, יש עגונות וחס וחלילה יכול להיווצר מצב של ממזרות.

אמנון כהן: אנחנו צריכים ללמוד את הסוגיה הזאת ולראות איך מדינה מתערבת ונותנת את הכלים לגופי האכיפה, למשטרת ישראל, והאם יש לה מספיק כוח אדם, מספיק כלים ואמצעים כדי לטפל בנושא.

אמנון כהן: אנחנו מגלים בדוח שמה שמגלים זה בגדר טיפה במים.

אמנון כהן: אם לא מצאו את הנעדר, יש כאן נהלים לגבי מה שקורה עם התיק.

אמנון כהן: נרצה לשמוע לגבי גניזת התיקים ולגבי עדכון הפקודות והנהלים.

אמנון כהן: כל הדברים האלה לא באו על פתרונם.

אמנון כהן: כפי שציינתי, מדובר בנושא של דיני נפשות.

אמנון כהן: אנשים לפעמים פונים ופונים שוב אבל לא מקבלים תשובות, דבר שגורם לתסכול גדול מאוד של המשפחות.

אמנון כהן: כבוד המבקר, נבקש לשמוע את ממצאי הדוח בנושא הזה ולאחר מכן נעבור לנושא הראשון שעל סדר היום.

<מבקר המדינה יוסף שפירא: תודה אדוני היושב ראש.

<מבקר המדינה יוסף שפירא: בוקר טוב לכולם.

<מבקר המדינה יוסף שפירא: למעשה הנושא הראשון, בשלו הגעתי לכאן היום אבל אם כבוד היושב ראש החליט לדון בנושא איתור הנעדרים וזיהוי אלמונים, תכף אני אתן לחטיבה לפרט.

<מבקר המדינה יוסף שפירא: אני חושב שלא רק המשטרה צריכה לשאת בנטל הזה של הטיפול באותם אנשים ובמשפחות מפני שיש כאן בעיות גם של רווחה.

<מבקר המדינה יוסף שפירא: לפעמים המפרנס העיקרי פתאום נעלם או קורה לו משהו, לפעמים זה ילד, ולכן צריך גם לחשוב קצת מעבר לכוחות המשטרה שכוחותיה מוגבלים לתחומים בהם היא עוסקת ביום יום.

<מבקר המדינה יוסף שפירא: צריך לחשוב קצת מעבר לכך.

<חנה יזרעלוביץ: בוקר טוב.

<חנה יזרעלוביץ: זאת ביקורת מעקב ואני מוכרחה לומר שהמשטרה נותנת לנושא הזה חשיבות רבה ומקדישה לו אמצעים רבים.

<חנה יזרעלוביץ: היא באמת העלתה את הנושא לראש סדר העדיפויות שלה, לפחות בתקופה בה עשינו את הביקורת.

<חנה יזרעלוביץ: כמו שהמבקר אמר, היא לא לבד.

<חנה יזרעלוביץ: לפעמים בגלל סכומים קטנים ולא משמעותיים הנושאים לא נפתרים.

<חנה יזרעלוביץ: אני אבקש מכרמל קרני שריכזה את הנושא להציג אותו.

<כרמל קרני: כפי שנאמר, המשטרה נותנת לנושא הזה חשיבות בעיקר בשנים האחרונות.

<כרמל קרני: משרד מבקר המדינה עסק בנושא הזה בשתי ביקורות, ביקורת אחת בשנת 2009 ששמה את הדגש על עבודת תחנות המשטרה והחקירות של תיקים של נעדרים ואלמונים שבמשך תקופה ארוכה לא הצליחו או לזהות אותם או לאתר אותם, ואותה ביקורת העלתה הרבה מאוד ליקויים בביצוע החקירות של אותם תיקים.

<כרמל קרני: במידה מסוימת הייתה תחושה שהמשטרה לא נותנת לנושא הזה עדיפות.

<כרמל קרני: הביקורת בשנת 2012, לפני שנה, שמה את הדגש יותר על הנושא של עבודת מטה, בעבודת המטה של חטיבת החקירות, של חטיבת מז"פ, של חוליית נעדרים ובשיתוף הפעולה עם המכון לרפואה משפטית כאשר בעצם בשנת 2011 היה תיקון חקיקה שאפשר למשטרה להקים אצלה מאגר של פרופילים גנטיים של נעדרים ואלמונים והמשטרה לצורך כך הייתה צריכה גם להסדיר את שיתוף הפעולה שלה עם המכון וגם להתחיל בבניית המאגר, זאת אומרת באיסוף פרופילים גנטיים גם של אלמונים וגם של נעדרים ובנושא הזה אנחנו מצאנו ליקויים שהמאגר, גם מבחינת המרכיבים שלו, לא היה שלם ולפעמים לא היה שלם בצורה משמעותית, גם מבחינת DNA, גם מבחינת טביעות אצבעות, גם מבחינת הצילומים, כל אותם מרכיבים ועדיין שיתוף הפעולה עם המכון - אף על פי שהייתה תשתית והיו דיבורים – הדברים לא היו מוסדרים בצורה שלמה.

<כרמל קרני: בעצם זה היה הכלי המרכזי, הוא עדיין כזה, עליו היה צריך לשדרג את הטיפול בנושא הזה.

<כרמל קרני: אני חושבת שזה היה הממצא המרכזי.

<כרמל קרני: ממצא אחר משמעותי היה קשור למערכות הממוחשבות, להליכים לא תקינים ושלמים של גניזת תיקים וביעור תיקים והסדרה של הפקודות והנהלים.

<כרמל קרני: כמו שאני אומרת, זאת הייתה ביקורת במהלך העשייה.

<כרמל קרני: אנחנו מודעים לכך שהמשטרה עשתה ומאוד יהיה מעניין לשמוע מה נעשה מאז והיכן הדברים עומדים ביחסים עם המכון שהוא שותף מאוד מאוד משמעותי לתהליך הזה והוא עם הרבה מאוד ניסיון ויכולות שצריך לגייס אותן לנושא החשוב הזה.

אמנון כהן: תודה.

אמנון כהן: נמצא אתנו ניצב מני יצחקי, ראש אח"מ, אבל לפני כן אני רוצה לשמוע משפחה וארגון כדי לחדד את הנקודה.

אמנון כהן: מפקד יחידת הכלבנים, ביקשת להתייחס.

<יקותיאל בן יעקב: כן.

<יקותיאל בן יעקב: אני הייתי מפקד יחידת הכלבנים של הכבאות במשך שנתיים.

<יקותיאל בן יעקב: עד לפני חצי שנה זה היה ארגון של מתנדבים והשתתפנו בכ-15 אירועים של עזרה בחיפוש נעדרים.

<יקותיאל בן יעקב: היום אני מפקד יחידה עצמאית אזרחית שממשיכה בעבודת הקודש בחיפוש נעדרים ואנחנו מלווים את המשפחות מהרגע בו אנחנו מוזמנים או לומדים על קיום חפ"ק או קיום חיפוש אחרי נעדרים.

אמנון כהן: באיזה גוף אתם מתנדבים?

<יקותיאל בן יעקב: אנחנו עמותה עצמאית, "מגיני הארץ למען הזולת".

אמנון כהן: איך מגיעים אליכם?

אמנון כהן: דרך המשטרה?

<יקותיאל בן יעקב: זה חלק מהעניין.

<יקותיאל בן יעקב: אין הנחיה ברורה.

<יקותיאל בן יעקב: כלומר, אנחנו חושפים את עצמנו לאותה תחנה מאותו רגע שאנחנו לומדים על האירוע ואנחנו לומדים על האירוע על ידי המשפחה ששמעה עלינו ממשפחות אחרות.

אמנון כהן: במה אתם יכולים לעזור?

<יקותיאל בן יעקב: יש לנו כלבים ברמה מבצעית לפי דעתי הגבוהה ביותר במדינה, כלבים שהבאנו מחוץ לארץ.

<יקותיאל בן יעקב: יש לנו כ-12 כלבים ביחידה ויש לנו כלבנים.

<יקותיאל בן יעקב: את הכספים לרכישת הכלבים גייסנו – כל כלב עולה אלפי דולרים – ומדובר באימונים שוטפים כל שבוע ובמשך השנים כדי להגיע לרמה מבצעית בה אנחנו נמצאים.

<יקותיאל בן יעקב: ברוב המקרים אליהם אנחנו נחשפים ושלפחות הם מגיעים לתקשורת, יש שיהוי קיצוני בתחילת החיפוש.

<יקותיאל בן יעקב: יש מקרים שיוצאים מיד - אם מדובר בילד – אבל בהרבה מקרים יש שיהוי קיצוני.

<יקותיאל בן יעקב: אני לא כאן כדי להאשים אבל זאת עובדה.

<יקותיאל בן יעקב: ניקח את המקרה של משפחת אריאל – ראיתי כאן נציגים מהמשפחה – וכשהם מדווחים על הנעדר ביום שישי, זה אירוע שקרה לפני שנתיים, והמשטרה מקבלת טלפונים לכל אורך הדרך על מסלול הנעדר עם התיאור המדויק של האדם ומיקומו האחרון שם ראו אותו, שזה בערך שבעה קילומטרים מזרחה, קופץ מהגדר מכביש 6 וכמעט נכנס לשטח אש של הצבא ליד מחצבות ברקת, ויש איש ימ"מ שעסק בעניינים האלה בזמן השירות שלו והוא הבין היטב שהבן אדם במצוקה ונתן תיאור מדויק, התקשר לתחנה ואמר שיש כאן בן אדם במצוקה וביקש לשלוח ניידת – אין ניידת, אין חיפושים, מתחילים חיפושים בתל אביב אחרי ארבעה ימים.

<יקותיאל בן יעקב: קצין משטרה שהכיר אותנו קרא לנו לשטח וביקש ממני להגיע מיד, האירוע קרה לפני ארבעה ימים ואולי הבן אדם אולי חי.

אמנון כהן: אתה אומר שמרגע שמודיעים ועד שמתחילים לפעול, לוקח זמן רב וזה הזמן הקריטי ביותר בו אפשר להציל את הבן אדם.

<יקותיאל בן יעקב: לא רק זה.

<יקותיאל בן יעקב: יש ארגונים כמו הארגון שלנו שיש להם יכולת, רצון ונחישות לצאת בשנייה הראשונה.

<יקותיאל בן יעקב: אם אין למשטרה את היכולות, אם אין לה את המשאבים, לפחות שתפו אותנו בסוד הזה כדי שנוכל לסייע למשפחה.

<יקותיאל בן יעקב: כאשר הגענו לשם, אמרו לי שראו אותו בשביל הזה, אבל אנחנו לא יכולים אפילו ללכת למקום המדויק שם ראו אותו כי זה שטח אש.

<יקותיאל בן יעקב: היו שם כלבנים של עוקץ שבאו עם כלבים.

אמנון כהן: זה מקרה אחד.

אמנון כהן: אני רוצה לדבר על העיקרון וברמה הכללית.

<יקותיאל בן יעקב: המקרה הזה מלמד הרבה כי כאן באו עם הכלבים הלא נכונים מעוקץ.

<יקותיאל בן יעקב: באו עם כלבי גופות.

<יקותיאל בן יעקב: בן אדם נעדר ארבעה ימים, אולי הוא עוד חי ולכן תביא כלב הצלה וגם כלב הצלה ייתן אינדיקציה אם בן אדם מת בשעות האחרונות או ביום האחרון.

<יקותיאל בן יעקב: לא התירו לנו להיכנס לשטח.

<יקותיאל בן יעקב: משטרת ישראל וצבא הגנה לישראל לא יכולים לסדר אישור?

<יקותיאל בן יעקב: רק למחרת אני בעצמי הגעתי והתקשרתי למספר טלפון ואמרתי שאני רוצה להיכנס לשטח אש כי יש נעדר, ואמרו לי שאין בעיה.

<יקותיאל בן יעקב: שאלתי למה אתמול לא נתנו אישור לכך, ואולי במהלך היום הזה הוא מת, ואמרו שאף אחד לא ביקש מהם.

<יקותיאל בן יעקב: מילא שלא עושים, אבל לא להפריע לאחרים לעשות את העבודה, לאלה שכן מוכנים להגיע.

<יקותיאל בן יעקב: אחר כך הכלבים נתנו אינדיקציה, כמאתיים מטרים משם, בבריכת סיד, וראינו טביעות רגל שתואמות.

<יקותיאל בן יעקב: עברה תקופה מאוד ארוכה עד שטרקטור פרטי בא לשם וניקה חלק מהשטח.

<יקותיאל בן יעקב: לפי סטנדרטים בינלאומיים במקרה כזה, המצב הזה הזוי.

<יקותיאל בן יעקב: אם כן, אני אומר שיש שיהוי קיצוני ויש חוסר שיתוף פעולה בשלבים מאוד מאוד קריטיים עם גופים התנדבותיים כמו הגוף שלנו.

<יקותיאל בן יעקב: לאחר מעשה, אחרי שהמשטרה סוף סוף מגיעה, בדרך כלל מתקפל החפ"ק ויש חפ"קים שפותחים אותם רק אחרי שבועיים, שלא לדבר על ארבעה ימים אז יש עוד סיכוי שהבן אדם חי.

<יקותיאל בן יעקב: המשטרה מחפשת במשך כמה שעות, ובאים גם כל מיני גופים כמו זק"א ואיחוד הצלה, גופים התנדבותיים, ומקימים חפ"ק.

<יקותיאל בן יעקב: יש מצבים שעוד מוצאים את הבן אדם באזור שאם תשאל את המשטרה ואת כל המתנדבים שהיו שם, סרקו אותו אלף פעמים ומוצאים אותו ממש מאתיים מטרים מהחפ"ק.

<יקותיאל בן יעקב: אין סטנדרטים לבדוק ולעשות ביקורת איך ניהלו את החיפוש וברוב המקרים זה מה שקורה ואפשר לשאול כל אדם שיוצא לחיפוש.

<יקותיאל בן יעקב: מגיע הלילה, החפ"ק היה פתוח שש שעות, שמונה שעות, עשר שעות, לא משנה, יש הקפאת מצב ובודקים מידע מודיעיני כי אולי איזה נהג אגד ראה את הבן אדם בתל אביב, ואם יש שינוי, נקרא לכם מחר, תודה רבה שבאתם, עשיתם עבודת קודש.

<יקותיאל בן יעקב: אני אומר שאני לא יכול ללכת הביתה.

<יקותיאל בן יעקב: הבן אדם נעדר יומיים או שלושה ימים או חמישה ימים ואיך אני אלך הביתה?

<יקותיאל בן יעקב: בגלל שאולי יש ספק שמישהו ראה אותו?

<יקותיאל בן יעקב: בסדר.

<יקותיאל בן יעקב: יש לכם את החוקרים, הרי את החקירה הזאת אני לא מבצע.

<יקותיאל בן יעקב: אני לפעמים צריך לשקר לשוטרים ולהגיד להם שאנחנו כאן, אז נמשיך לעשות איזה אימון יחידתי שלנו, ואז אנחנו ממשיכים לחפש.

<יקותיאל בן יעקב: לפעמים החיפוש שלנו נמשך גם שלושים ימים כאשר גם בשבוע שעבר השלמנו שטח רלוונטי בחיפושים.

<יקותיאל בן יעקב: דיברתם על מאגר המידע.

<יקותיאל בן יעקב: ברור שצריך מאגר מידע אבל לכל הפחות צריך להיות איזשהו בנק מידע פרימיטיבי שאפשר לשתף מתנדבים כמוני, ארגונים כמוני, במידע כדי שנדע מה יש לכם, מה אנחנו יכולים להקדיש לאותו תיק, איפה סרקנו, איפה לא סרקנו, מי היה אחראי על הסריקה, אולי נקרא לו ביום בו אנחנו יוצאים.

<יקותיאל בן יעקב: היינו בחיפה יומיים עם משפחת שמי כי לצערנו הרב התחילו את החיפושים אחרי תקופה ארוכה להיעדרותו ולא סרקו שטחים אלמנטריים.

<יקותיאל בן יעקב: יש עוד מקרה של דני וסטלי מאשדוד שנעדר לפני חודשיים וחצי.

<יקותיאל בן יעקב: הוא נעדר והמקום האחרון שם ראו אותו לא היה רחוק מהבית, ליד קניון ריק.

<יקותיאל בן יעקב: לא סידרו לנו אישור להיכנס לקניון הזה במשך חודשיים וחצי.

<יקותיאל בן יעקב: הדבר המינימלי הוא ברדיוס של קילומטר-קילומטר וחצי אבל אין עם מי לדבר.

אמנון כהן: קניון פרטי.

<יקותיאל בן יעקב: קניון פרטי.

<יקותיאל בן יעקב: בשבוע האחרון מצאנו עצם באחד המקומות, אבל אני לא רוצה כרגע לפרט כאן.

<יקותיאל בן יעקב: אני לא יודע למי לפנות, מי האחראי על התיק, איפה נמצא החומר.

<יקותיאל בן יעקב: לפעמים אנחנו רואים באינטרנט ולומדים מ-וואלה שם נאמר שמחפשים אחרי מישהו.

<יקותיאל בן יעקב: אני יחידת כלבנים ואני רוצה לבוא ולסייע אבל לוקח לי חצי יום או יום כדי לתפוס את הקצין האחראי ואז אומרים לי שאין קצה חוט.

אמנון כהן: הבנו.

אמנון כהן: ידידי, אתה עושה עבודה מצוינת.

אמנון כהן: נשמע משפחה ואחר כך ניתן את רשות הדיבור למשטרה.

<בטי אלקיים: אני אתחיל במשפט על הרקע.

<בטי אלקיים: אחי חולה סכיזופרניה, נעדר כשנה.

<בטי אלקיים: אני אומר עוד משפט שאמרה לי שוטרת וכך זה באמת נראה.

<בטי אלקיים: השוטרת אמרה לי: אנחנו לא מחפשים עבריין, קחי בפרופורציה, זה בסך הכול נעדר.

<בטי אלקיים: זה משפט שאני לא אשכח אותו עד שאני אמצא את אחי.

<בטי אלקיים: המשטרה לא מכוונת לגבי מצלמות בעיר, שזה הכי קריטי.

<בטי אלקיים: אני למשל לא ידעתי על כך שיש מצלמות בעיר.

אמנון כהן: איזה עיר?

<בטי אלקיים: חיפה.

<בטי אלקיים: יש בה הרבה מצלמות אבל ידענו על כך אחרי זמן רב.

<בטי אלקיים: אני פשוט לא הייתי מודעת לכך שיש מצלמות וזה הדבר הקריטי ביותר וזה דבר ראשון שצריך לדווח למשפחה ולרדת יחד לעירייה ולבדוק עם המשטרה את המצלמות.

<בטי אלקיים: אם אין להם כוח אדם, שיפנו לעמותות, למישהו כמו מייק או כמו זק"א.

<בטי אלקיים: צריכה להיות רשימה של עמותות ואם אין למשטרה כוח אדם, שתפנה אליהן.

<בטי אלקיים: במהלך השנה הזאת נערכו לגבי אחי שני חיפושי שטח אבל מה זה חיפושי שטח?

<בטי אלקיים: ביערות הכרמל שלושה ג'יפים בשבילים.

<בטי אלקיים: זה חיפוש ראשון.

<בטי אלקיים: חיפוש שני היה באזור מסוים שיש גם יער וגם שביל, עשרה או 15 אנשים הלכנו על השביל.

<בטי אלקיים: השוטר לא הסכים בשום אופן להיכנס לשטח המת.

אמנון כהן: את מתכוונת, לרדת מהכביש.

<בטי אלקיים: כן.

<בטי אלקיים: הלכנו בשטח פתוח, בשביל.

<בטי אלקיים: אחי חולה סכיזופרניה ומאחר והוא לא הוציא כסף ולא לקח אתו כסף או טלפון נייד, רוב הסיכויים שהוא בשטח מת.

<בטי אלקיים: השוטרים לא הסכימו להיכנס לשטח והם הולכים רק בשבילים.

<בטי אלקיים: את זה גם שמעתי ממשפחות נעדרים אחרים, פשוט הולכים על השביל ולא נכנסים לשטחים.

<בטי אלקיים: כדי להיפגש עם מפקד תחנת חיפה לקח לי חודש בו התקשרתי למזכירה שלו כדי לתאם פגישה.

<בטי אלקיים: בפגישה עצמה הוא אמר לי: חכי חודש ליום חיפוש.

<בטי אלקיים: במקרה שלי, רוב העבודה שהמשטרה עשתה היא עבודה פקידותית, להרים טלפון לבתי חולים, להרים טלפון לראות אם הוא הוציא כסף, אבל תכל'ס בשטח עם כל הנתונים לא עשו חיפושי שטח.

<בטי אלקיים: אחרי חודש שאחי נעדר הרימו מסוק לאוויר אבל אחרי חודש הוא לא רלוונטי.

<בטי אלקיים: כשבאתי לקצין האג"מ ואמרתי לו שאני רוצה שזה יהיה בפריסה ארצית – בהתחלה, כאשר חשבנו שהוא עדיין חי – הוא אמר לי שזה לא ריאלי שכל שוטרי סיור בכל הארץ יצאו.

<בטי אלקיים: זה לא ריאלי מבחינתו.

<בטי אלקיים: קצינה בתחנת חיפה זלזלה בנושא, הייתה מסננת את השיחות שלי.

<בטי אלקיים: הייתי מתקשרת וכל הזמן שולחת SMS אבל היא עסוקה, היא לא יכולה לדבר וכולי.

<בטי אלקיים: רציתי לדבר על נושא מאוד מאוד כאוב והוא שהתקשורת לא מוכנה לפרסם.

<בטי אלקיים: השאלה אם יש תקציב להכניס לחדשות תמונת הנעדר והיא לא צריכה להיות יותר משלוש שניות, ואפילו לעשות זאת בזמן הפרסומות.

<בטי אלקיים: שלוש שניות של תמונה של נעדר.

<בטי אלקיים: במקרה שלי, ברגע שאמרתי שהוא חולה סכיזופרניה, לא רצו לשדר את התמונה שלו.

אמנון כהן: תודה.

<סימה אריאל: בחודש הבא ימלאו שנתיים להיעדרותו של אחי שלומי אריאל.

<סימה אריאל: קודם כל, אני רוצה לומר למשטרה שכל זה שאומרים שאתם לא עושים - אתם עושים עבודת קודש, גם אתם וגם כל יחידות החילוץ.

<סימה אריאל: יש המון יחידות חילוץ.

<סימה אריאל: במקרה שלנו ספציפית, יש לנו המון כוח והמון קשרים כך שזה לא היה רלוונטי.

אמנון כהן: מה שאמרת, זה רלוונטי.

אמנון כהן: זה מאוד רלוונטי.

אמנון כהן: לא לכולם יש את הכוח והקשרים.

<סימה אריאל: הנקודה הבעייתית של המשטרה היא זמן הפעולה מרגע שמודיעים עד לרגע בו מבצעים.

<סימה אריאל: במקרה שלנו זה היה שישי-שבת ועובדים במתכונת שבת.

<סימה אריאל: אני הייתי באילת וחיכו שאני אחזור - כיוון שאני באה מתחום הפרסום והתקשורת – כדי לתת את האישור לפרסום.

<סימה אריאל: אלה 48 שעות הכי קריטיות.

<סימה אריאל: הם קיבלו בלי סוף טלפונים על המצב של אחי, הם קיבלו טלפונים כי הוא היה בשטח אז.

<סימה אריאל: אצלנו ביהוד יש מצלמות.

<סימה אריאל: אצלנו המשטרה עשתה עבודת קודש, שיתפו פעולה אבל זמן הפעולה היה חשוב.

<סימה אריאל: הדבר הגרוע ביותר הוא שאין יחידה שמכוונת.

<סימה אריאל: לנו במקרה יש קשרים, אז כל אחד נתן אינפורמציה.

<סימה אריאל: לנו היה חפ"ק במשך 24 שעות במשך שבועיים.

<סימה אריאל: אצלנו בני, מפקד התחנה, הוא פשוט מדהים, הוא היה אתנו וליווה אותנו כל שנייה.

<סימה אריאל: הוא עזב הכול והיה אתנו.

<סימה אריאל: אבל יש בעיה כי הזמן הזה הוא קריטי.

<סימה אריאל: אין מישהו שמכוון אלא רק שמועות ואינפורמציה שמגיעה.

<סימה אריאל: אנחנו היינו בתקשורת במשך 24 שעות, ושוב, בגלל הקשרים שלי, אבל אם במדינה אין קשרים, אין עזרה.

<סימה אריאל: על היחידה שלהם שמעתי במקרה, משמועות, אבל להם לא היה את הכוחות ואת האינפורמציה להגיע לזה.

<סימה אריאל: 48 השעות הראשונות הן הזמן הקריטי והיחידה שמכוונת.

<סימה אריאל: אנחנו העלינו מסוק פרטי כי המשטרה לא יכלה לעשות זאת וזה השבוע הקריטי ביותר.

<מני יצחקי: באזור הזה אסור לנו להעלות מסוק.

<סימה אריאל: נתנו לנו אישור למסוק, אבל אחרי כמעט שבוע.

<סימה אריאל: אנחנו תפעלנו את המשטרה ולא המשטרה תפעלה אותנו.

<סימה אריאל: הם שיתפו פעולה אבל הבעיה הקריטית היא שאין יחידה שמכוונת למרות שיש המון יחידות כמו הכלבנים.

אמנון כהן: הם בהתנדבות.

<סימה אריאל: לא משנה.

<סימה אריאל: אם היו מאחדים את הכול ואומרים לנו לפנות לאלה ואלה, זה שונה.

אמנון כהן: תודה למשפחות.

אמנון כהן: החכמתם אותנו.

אמנון כהן: ניצב מני יצחקי, מעבר להתייחסות לדוח אנחנו כוועדה רוצים לדעת היכן אפשר לעזור לכם כי באמת השעות הראשונות או הימים הראשונים הם הקריטיים ביותר.

אמנון כהן: ברגע שבן אדם עזב את ביתו והמשפחה מודיעה שמשהו לא בסדר, השעות האלה הן מאוד קריטיות כי אפשר בהפעלת כוח מינימלי לחפש אותו.

אמנון כהן: יש היום גם את המצלמות וגם את הטלפונים כך שאפשר לדעת היכן הוא נמצא.

אמנון כהן: אם הוא עם רכב, אפשר לדעת היכן נמצא הרכב שלו.

אמנון כהן: לכן צריך לראות אם יש לכם את הכלים המתאימים ברמה הארצית וברמה המחוזית כך שמגיעה בקשה של המשפחה או תלונה שלה בנושא הזה שמישהו נעדר מספר שעות, וזה הזמן הקריטי ביותר, האם יש את כל הכלים לגייס את המערכת, לנתב את כולם או לחבר את כולם או להקים את החפ"ק היכן שצריך.

אמנון כהן: המשפחה שהיא הגוף הנפגע, בוודאי תיתן את כל מה שהיא יכולה והיא תגייס גם את המתנדבים והחברים אבל מישהו צריך לכוון מלמעלה ולתת הנחיות מתאימות כי לכם יש את הניסיון המקצועי הרב.

אמנון כהן: בוודאי כל המתנדבים יעשו את שלהם אבל מישהו צריך לפקד מלמעלה.

אמנון כהן: תאמר לנו מה אנחנו עושים מהיום והלאה ומה עבודת המטה שעשיתם.

אמנון כהן: האם יש משהו שמתכלל את כל המערכות יחד כך שבמקרה הבא כבר נדע מה לעשות.

<מני יצחקי: תודה.

<מני יצחקי: בוקר טוב.

<מני יצחקי: לגבי הדוח, זה נמצא על רובד שונה הנושא של הנעדרים והאלמונים ואני אתייחס לכל נקודה ונקודה ואני חושב שיש לי מה לומר בעניין, אבל אני לא יכול להתעלם מהפנייה של המשפחות כי זה רגיש ואני מבין ללבכן וחושב שזה לא יהיה רציני מצדי לא להתחיל בעניין הזה.

<מני יצחקי: אני מתחיל בדברים שלך והם מציקים לי מאוד.

<מני יצחקי: אם הייתה תשובה שהיא לא הולמת, אני מצטער על כך ואני מקווה שזה לא יחזור אם זה כפי שאת מתארת.

<מני יצחקי: זה לא אמור להיות כך.

<מני יצחקי: אני לא מכיר את האירוע הפרטני, כך שאני לא יכול להתייחס ולומר מה היה בנקודת הזמן הזאת.

<מני יצחקי: אני יכול לומר מהניסיון האישי שלי – אני אמנם ראש אח"מ אבל הייתי מפקד מרחב ירושלים וגם סגן מפקד מחוז בירושלים והיום אני גם מטפל בעניין של נעדרים מהתחום המבצעי שאגף החקירות והמודיעין מטפל – ואני יכול לספר על דוגמה שביום השלג הובא לידיעתי על אירוע מאוד מסוים במרכז הארץ ואני כאן מתחייב לומר שאנחנו כמשטרה השקענו את כל הכלים הסיגינטיים בעשרות אלפי שקלים, ואולי למעלה מזה, אולי מאות אלפי שקלים, והפעלנו את כל הכלים על מנת לאתר נעדר.

<מני יצחקי: אני רוצה שתדעו את הנתונים, ושוב, זה לא קשור לדיון הזה בצורה ישירה אבל יש לנו בשנה פלוס-מינוס כ-4,000 הודעות על נעדרים.

<מני יצחקי: יש נוהל מאוד מסודר.

<מני יצחקי: אנחנו מקימים חפ"קים, יש עבודה שיטתית, יש עבודה מודיעינית, יש עבודה שהיא לא תמיד בשיתוף מלא עם המשפחה ואולי זה איזשהו דבר שצריך לבחון אותו, יש פעילות של מתנדבים ויש המון מתנדבים.

<מני יצחקי: תראו, העם הזה מלא במתנדבים ויש המון עמותות.

<מני יצחקי: אני לא מכיר את כל העמותות אבל אני חושב שבהחלט יש ניסיון לאחד את העמותות וכאשר יש נעדר, אנחנו מפעילים.

<מני יצחקי: כדוגמה, אתם יכולים לראות את כוחות ההצלה שנמצאים - כמעט מדי תקופה קצרה יש לנו נעדרים במדבר יהודה - ומיד נכנסים לפעילות עם מפקדי התחנה.

<מני יצחקי: שמענו כאן דוגמה אחת על מפקד תחנה.

<מני יצחקי: לא צריך קשרים אלא אנחנו צריכים רק להגיע למידת ודאות.

<מני יצחקי: זה לא יהיה הוגן מצדי גם כלפיכם לומר לכם דברים שלא מבוססים כי אני לא מכיר את האירוע.

<מני יצחקי: אם היו מכינים אותי, יכולתי להתייחס.

<מני יצחקי: אני מאוד מכבד את מה שנאמר.

<מני יצחקי: הנחת העבודה שלי היא שמה שנאמר, אלה הדברים וזאת ההרגשה והתחושה.

<מני יצחקי: אני לא יודע לענות על הנקודה הספציפית כי אני לא מכיר אותה וגם לא התכוננתי אליה.

אמנון כהן: מה הנוהל?

<מני יצחקי: יש נוהל מסודר.

אמנון כהן: מה הוא אומר?

<מני יצחקי: אני לא זוכר במדויק אבל אני אומר בגדול.

<מני יצחקי: בגדול זה הקמת חפ"ק.

אמנון כהן: אחרי כמה זמן?

<מני יצחקי: אם אני לא טועה, שעות.

<ליאור שלו: אין כאן מדד של זמנים.

אמנון כהן: השעות הראשונות הן מאוד קריטיות.

<מני יצחקי: אני יודע.

אמנון כהן: אני רוצה לדעת מה הנוהל.

אמנון כהן: דיברת על נוהל ואני כוועדת כנסת רוצה לדעת מה הנוהל מרגע שהגיעה משפחה שאומרת שהבת נעלמה, הבן נעלם, הבעל נעלם והוא המפרנס היחיד.

<מני יצחקי: בכל דבר מבוצעת הערכת מצב ומפקד התחנה, המפקד הטריטוריאלי, בוחן את הממצאים ואז מתחיל בסדרת פעולות די נרחבת.

<מני יצחקי: להעלות מסוק או לא, זה תלוי בשטח האווירי, אם מותר או לא, תלוי בתנאי מזג האוויר, אם המסוק יכול להמריא ואם יש רלוונטיות להעלות אותו.

אמנון כהן: תוך כמה זמן?

<מני יצחקי: זה יכול להיעשות תוך דקות וזה יכול להיעשות תוך שעות.

<סימה אריאל: אבל זה לא נכון.

<סימה אריאל: במשך 24 השעות הראשונות זה לא נעשה וזה הזמן הקריטי.

<מני יצחקי: מאחר ואני מכבד אתכם, אני נותן את התשובות האלה.

<מני יצחקי: אני אומר שאני כמפקד בירושלים, היו לי נעדרים ביער רמות, לקח לי בדיוק עשרים דקות להפעיל.

<מני יצחקי: עשיתי הערכת מצב, ראיתי את רמת הסיכון, שמעו צעקות מוואדיות וכולי, הפעלתי קרוב לאלף אנשים תוך שעה.

<מני יצחקי: אפשר לבדוק את האירוע.

<מני יצחקי: זה מאוד תלוי.

<מני יצחקי: אישה הלכה עם שני ילדיה לתוך אזור מסוים – הפעלנו בזמן מיידי את כל האמצעים האפשריים עם השקעה ענקית.

<מני יצחקי: יש הערכת מצב ומבצעים את כל הפעולות המיידיות על מנת לאתר.

<מני יצחקי: אני לא רוצה להיכנס לוויכוח כזה או אחר פרטני כי אני חייב לבוא מוכן עם הדברים.

אמנון כהן: התחושה היא שכאשר זה לא מוסדר ואין נהלים, באמת זה תלוי בכל מפקד בשטח.

אמנון כהן: זאת אומרת, אם בתחנה המסוימת יש לו אכפתיות אור גישות, הוא באמת מעלה את זה לסדר היום ותוך שעה-שעתיים, כמו שאומרים, הכול עולה למעלה.

אמנון כהן: לא פעם אנחנו שומעים את המשטרה אומרת שיש לה משימות יותר חשובות מאשר הנעדר הזה.

אמנון כהן: אני שואל האם יש משהו מוסדר.

<מני יצחקי: היושב ראש, יש דבר מוסדר.

<מני יצחקי: למרות שהיא אמרה טווח של זמן של 24 שעות וכולי, יש תגובות מיידיות.

<מני יצחקי: יש הערכת מצב, יש שיקול דעת.

<מני יצחקי: אמרתי, יש 4,000 נעדרים.

אמנון כהן: כמה מתוכם כיסיתם?

<מני יצחקי: מכסים הכול אבל בעוצמות שונות וזה בסדר שזה בעוצמות שונות.

<מני יצחקי: יש נערה שלא הגיעה בזמן הביתה – מי שיש לו ילדים מכיר את הסיפור – ויש הורה שמרים טלפון אחרי חצי שעה , יש הורה שמרים טלפון אחרי שש שעות ויש הורה שהוא היסטרי אחרי חצי שעה ומאתיים טלפונים וכולי.

<מני יצחקי: יש הערכת מצב, עושים הערכת מצב ופועלים על פי הערכת המצב והתנאים.

<מני יצחקי: לצורך כך יש מפקדים ויש הערכות מצב.

<מני יצחקי: אני רק אומר שהמשטרה – אני חייב לומר את זה – משקיעה המון ואנחנו לוקחים את העניין הזה בצורה מאוד רצינית כי אנחנו יודעים ומרגישים את החובה שלנו בעניין הזה.

<מני יצחקי: אני חייב גם לומר דבר נוסף.

<מני יצחקי: אנחנו מבוססים הרבה על מתנדבים בעניין הזה וצריכים הרבה מתנדבים.

<מני יצחקי: שמעתי כאן על עוד יחידה של מתנדבים.

<מני יצחקי: זה לא בתחום העשייה שלי אבל אני בהחלט אעביר למי שזה בתחומו את שם היחידה הזאת ואם הוא יראה לנכון וזה ייכנס לתוך פורמט העשייה של המשטרה, בהחלט יפעילו אותם.

<מני יצחקי: אני חייב לומר שאנחנו מקבלים יום יום תגובות מאוד חמות על אירועים כאלה ואחרים שבוצעו ואיתור של נעדרים.

<מני יצחקי: ביום השלג כדוגמה, עם כל ההפעלה של כל האלמנטים, בסוף מי שהיה צריך להימצא – נמצא.

<מני יצחקי: הדברים הם בהחלט מהווים משימה לא פשוטה למשטרה ואני חושב שהם באחריות המשטרה והמשטרה צריכה לעסוק בהם והיא תעסוק בהם.

אמנון כהן: בכל תחנה יש כוח מיוחד לנושא הזה או שזאת העבודה השוטפת?

אמנון כהן: מישהו בתחנה אחראי לנושא הזה?

<מני יצחקי: בוודאי.

<מני יצחקי: יש קצין שהוא קצין הסיור והוא אחראי על התחום הזה.

<מני יצחקי: מיד מוקם חפ"ק כך שתמיד יש קצין שממונה עליו.

<מני יצחקי: בתחנה יש כבר נוהל והם יודעים לפנות לכל היחידות שהם נדרשים לקבל על מנת לקדם את העניין הזה.

<מני יצחקי: זה מבוצע מיד.

<מני יצחקי: אני אומר את זה מניסיון אישי שלי.

<מני יצחקי: אני כמפקד עברתי מאות מקרים של נעדרים וקיימתי הערכות מצב.

<מני יצחקי: אני אומר שיש הערכות מצב שאחריהן הבאתי יותר כוחות ויש הערכות מצב שהפעלתי את הכוחות במיידי.

<מני יצחקי: נעבור לחלק השני בדוח המבקר.

<מני יצחקי: אני חושב שאני כמפקד, אין טוב לי מזה שמונח לי על השולחן דוח כזה של המבקר ואני מודה עליו.

<מני יצחקי: באים ונותנים לי תמונת ראי לגבי מה שקורה אצלי ומה המצב, ואכן הם נגעו בנקודות שצריך לגעת ואכן שם אנחנו נתנו את הדעת.

<מני יצחקי: הנקודה הראשונה שאני חייב לומר היא על הדבר החיובי שעשינו ואחר כך אני אעבור לבעיות.

<מני יצחקי: יש לנו 500 אלמונים ו-500 נעדרים.

<מני יצחקי: כאן נכנסנו למבצע שאנחנו קראנו לו "לכל אלמוני יש שם" ואיתרנו בעבודת נמלים כשישים גילויים.

<מני יצחקי: עבודה סביב כל אחד מהשישים היא מלאכת מחשבת.

<מני יצחקי: זאת עבודה של צוות חוקרים על כל תיק כזה וזאת מעבדה שמושבתת מבדיקת אמל"ח, ירי, שוד ועוד עשרות דברים.

<מני יצחקי: הקצינו מעבדות ויש לנו מעבדות מז"פ מהמתקדמות בעולם.

<מני יצחקי: כל בדיקת DNA – עזבו את העלויות אבל יש לזה עלויות שזה סיפור בפני עצמו – אתה חייב להעסיק את הרובוט של ה-DNA שעובד על גילויים כאלה ואחרים בתחום הפשיעה ואתה מפנה אותו לכיוון הזה.

<מני יצחקי: קודמי נתן הוראה ואני המשכתי וחזרתי על ההוראה הזאת שאומרת שאנחנו נותנים קשב לעניין הזה וממשיכים לעבוד עבודת נמלים שהיא עבודה איטית.

<מני יצחקי: אמרתי, הגענו לשישים תיקים אבל הדרך עוד ארוכה אבל נעשה אותה.

<מני יצחקי: הנקודה השנייה שהמבקר העלה בפנינו היא כל הנושא הטכנולוגי או המחשובי.

<מני יצחקי: זה נכון שאני הייתי חושב שאנחנו צריכים מערכים או טכנולוגיה יותר משוכללת על מנת לעשות חיתוכים, פרופיילינג ודאתא מיינינג עם כל החיבורים כפי שאנחנו עושים באירועים או בניתוח של ארגון פשיעה.

<מני יצחקי: אנחנו עובדים על העניין הזה.

<מני יצחקי: התקדמנו בפיתוח.

<מני יצחקי: המבקר, זאת השקעה כספית לא פשוטה וביקשתי לקדם את העניין הזה בעדיפות על מערכות אחרות שיקדמו אותנו בתחומים אחרים.

<מני יצחקי: במנ"ט אצלנו – המרכז הטכנולוגי – כרגע מתבצעת עבודת פיתוח יכולת, אליה פנימה נכניס את כל הנתונים ונאגור אותם, כך שנוכל לבצע חיתוכים ברמה אופטימלית.

<מני יצחקי: זה תהליך ואלה עלויות אבל זה מתבצע ואני מבטיח שזה מתבצע.

<מני יצחקי: זאת אומרת, אתם יכולים לבדוק ולראות שזה מתבצע בעבודה מנ"טית כרגע.

<מני יצחקי: כאשר נוכל להכניס את כלל הנתונים, אני מעריך שנחזור לעבוד את עבודת הנמלים של האיתור וזה יקל עלינו מאוד.

<מני יצחקי: אני חושב ששמתם את האצבע על בעיה אמיתית.

אמנון כהן: מה לגבי שיתוף פעולה עם צה"ל שיש לו את כל המאגרים שהם לוקחים מהחיילים?

אמנון כהן: אתם יכולים להיעזר בו.

אמנון כהן: המבקר מציין ששיתוף הפעולה לא כל כך טוב.

<מני יצחקי: שיתוף פעולה עם צה"ל.

<מני יצחקי: אנחנו בשיחות עם היועצים המשפטיים של צה"ל.

<מני יצחקי: בוא נאמר שלצה"ל יש סוג של מאגר ולנו יש סוג של מאגר.

<מני יצחקי: זה עניין משפטי.

אמנון כהן: המשפטנית, מה קורה כאן?

<גבריאלה פיסמן: יש עבודה גם בעניין הזה.

אמנון כהן: יש כבר מאגר מוכן ולכן לא צריך לעבוד ולהשקיע כסף רב במה שכבר עשינו.

אמנון כהן: המדינה כבר עשתה משהו.

<גבריאלה פיסמן: כרגע אין חקיקה לגבי המאגר הצה"לי.

<גבריאלה פיסמן: זה עניין שנמצא בעבודה.

אמנון כהן: לשם כך צריך חקיקה.

<גבריאלה פיסמן: זאת התפיסה שלנו לגבי מאגר נתוני זיהוי.

אמנון כהן: זה לתועלת המשפחות.

אמנון כהן: אם המשפחה חותמת שאין בעיה להעביר את הנתונים, זה נגמר.

אמנון כהן: מול מי אתם מסתירים את המידע?

<גבריאלה פיסמן: לא אמרתי שזה מונע את העברת המידע כרגע.

<גבריאלה פיסמן: זה משהו שבלי שום קשר אנחנו פועלים להסדרתו בחקיקה.

<מני יצחקי: אנחנו מנסים אתם לבנות איזשהו נוהל שימקד רק בנושאים האלה ואני מקווה שנסגור את העניין בנוהל.

<מני יצחקי: לטווח הארוך היא צודקת, צריכה להיות חקיקה וצריך לסגור את העניין.

אמנון כהן: איפה זה עומד?

<גבריאלה פיסמן: לא נמצאים כאן כרגע נציגי הצבא ואני לא יודעת בדיוק מבחינתם איפה כרגע זה עומד.

<גבריאלה פיסמן: יש איזושהי טיוטת חוק שהגיעה אלינו.

<מני יצחקי: אני אולי אקל על צה"ל.

אמנון כהן: לא, על צה"ל לא צריך להקל.

אמנון כהן: צריך לחסוך בהוצאות המדינה כי בסך הכול המדינה כבר עשתה עבודה.

אמנון כהן: אפשר להיעזר בנתונים כאלה כשזה לא פוגע באף אחד – זה לא סוד צבאי – להיעזר באינפורמציה מסוימת, לתת תשובה מיידית ועם המחשוב המתאים אתה יכול לדעת במי מדובר.

<מני יצחקי: עם המז"פ שלנו קיימנו שיחות עם צה"ל ואנחנו בתיאום נוהל משותף.

<מני יצחקי: אמרתי שזה חלקי והטוב ביותר הוא שתהיה חקיקה וסגירה עם צה"ל.

אמנון כהן: מתי תהיה תשובה לוועדה בכתב בנושא החקיקה?

<גבריאלה פיסמן: אני אבדוק עם גורמי הצבא ואני אשיב לוועדה.

אמנון כהן: מנהלת הוועדה, תרשמי, אנחנו צריכים לקבל תשובות ממשרד המשפטים.

אמנון כהן: בקשר למערכת הממוחשבת, זה מתקדם?

<מני יצחקי: כן.

<מני יצחקי: דיברתי על זה בהרחבה.

<מני יצחקי: בואו נשים את הדברים על השולחן.

<מני יצחקי: היכן שזה קשור למשטרה, גם הנושא של המחשוב, גם הנושא של המבצע וגם הנושא של הכוונת כוח אדם ואמצעים – המשטרה לוקחת על עצמה את העניין הזה חד משמעית, בהנחיה.

<מני יצחקי: נקודה.

<מני יצחקי: אין כאן חכמות.

<מני יצחקי: אני אומר שמי ששם לנו זום, זה המבקר ששם לנו זום על הנקודות האלה ואני מקבל שאלה הנקודות שאנחנו צריכים להתייחס אליהן.

<מני יצחקי: זה מבוצע, זה יבוצע ואנחנו ננסה אט אט לעבור ולגלות עוד דברים נוספים על מנת לתת תשובות למשפחות.

אמנון כהן: הדוח מדבר על עדכון הפקודה והנוהל.

אמנון כהן: הדוח מציין שמ-2007 זה לא הוסדר.

<מני יצחקי: נאמר לי שהנוהל עודכן.

אמנון כהן: הוועדה מבקשת לקבל את הנוהל כדי שנדע שהכול בוצע.

אמנון כהן: גניזת תיקים.

אמנון כהן: יש בעיה בגניזת תיקים.

אמנון כהן: אתם אומרים שאחרי חמש שנים התיק עובר למקום אחר ואם יש מידע חדש או משהו, פותחים אותו שוב.

אמנון כהן: יש כאן הרבה תיקים שזרוקים באיזשהו מקום ואף אחד לא אוסף אותם ולא עושה אתם משהו.

<מני יצחקי: אנחנו אוספים את כלל התיקים.

<מני יצחקי: אמרנו שיש לנו את המספרים – 500 ו-500 – שהם מספרים קשים.

<מני יצחקי: כל מידע שייכנס או כל מה שצריך להיות מטופל בתיקים האלה, מטופל.

<חנה יזרעלוביץ: חקירה אמורה להתחדש מדי פעם כדי לראות אם קורה משהו.

<חנה יזרעלוביץ: לא תמיד זה קרה.

אמנון כהן: אם אין משהו חדש, למה צריך לפתוח?

אמנון כהן: אנשים עובדים ויש דברים אחרים לעשות.

<חנה יזרעלוביץ: לפי הנוהל פעם בתקופה מסוימת אמורים לחדש את החקירה ולראות אם קרה משהו אבל זה לא תמיד נעשה.

<חנה יזרעלוביץ: אמורה להיות בקרה של החוליה על אופן הטיפול וזה לא תמיד נעשה.

<מני יצחקי: אני מקבל.

<מני יצחקי: אני מבין שזה לא מרגיע את המשפחות גם אחרי עשר שנים וגם אחרי יותר שנים.

<מני יצחקי: הבנו, קיבלנו את ההערה הזאת ונאמר לי שאנחנו מחזירים את התיקים ובודקים אותם.

<מני יצחקי: אנחנו נבדוק את הנקודה הזאת לעומק.

אמנון כהן: בסדר.

אמנון כהן: נסכם את הדיון הזה יחד עם הדיון בנושא הבא, אבל כרגע נעבור לנושא השני שעל סדר היום, מקומה ותפקודה של התחנה במשטרה.

אמנון כהן: כבוד המבקר, רצית קודם אתה להתייחס ואחר כך הנציגים שלך.

<כרמל קרני: לא שמענו לגבי מאגר הנתונים ולא לגבי המכון הפתולוגי.

אמנון כהן: נכון.

אמנון כהן: מה נשמע?

<חן קוגל: כשאנחנו רואים אנשים חיים, תמיד זה הרבה יותר טוב.

אמנון כהן: הבעיה היא שיש אנשים חיים שמסתובבים וחשבנו שהם הלכו לאיבוד ולא מוצאים אותם.

אמנון כהן: אנחנו לא יודעים איפה הם והמשפחה לא יודעת מה לעשות.

אמנון כהן: אולי הוא ברח לחוץ לארץ, התחתן עם מישהי אחרת והילדים שלו יכולים להתחתן כאן עם הבנים שלו בארץ ואני לא יכול לדעת על כך.

<חן קוגל: אנחנו מתעסקים באלמונים.

אמנון כהן: הבנתי.

אמנון כהן: מה קורה עם אלמונים?

<חן קוגל: כל שנה מגיעים למכון הרבה מאוד אלמונים, רובם הגדול מתגלים מיד.

<חן קוגל: אנחנו מדברים על אנשים שבאמת נעדרים הרבה זמן.

<חן קוגל: מגיעים הרבה שלדים למכון שחלקם היסטוריים.

<חן קוגל: מדינת ישראל בנויה על התרבות העתיקה שהייתה כאן ולכן אנחנו צריכים למיין.

<חן קוגל: בשיתוף עם המשטרה כמובן יש לנו את המאגר הזה שאנחנו מנסים לקחת את הנתונים שהמשטרה אספה מבני המשפחה, להוציא נתונים מהגופות או השלדים שמגיעים אלינו ולהצליב אותם.

<חן קוגל: המעבדה של ה-DNA שלנו, שהמנהלת שלה יושבת כאן, היא עושה את השוואות ה-DNA שניצב יצחקי דיבר עליהן והדבר הזה לוקח זמן.

<חן קוגל: שישים הגילויים היו, הם באמצעות המאגר המשותף הזה.

<מני יצחקי: לא אמרתי, אבל הם שותפים.

<חן קוגל: כאשר כבר מגיע אלינו משהו - מה שהמשפחות היקרות אמרו זה שלא מגיע – אנחנו עובדים אבל לוקח זמן.

<חן קוגל: להפיק DNA מעצם ישנה, זה לא דבר פשוט אלא זה תהליך מורכב מאוד ואין מה לעשות, יש תור.

אמנון כהן: כמה זמן תור?

אמנון כהן: כמה זמן זה לוקח?

<חן קוגל: יש הערכת מצב.

<חן קוגל: אם אנחנו חושבים לפי נתונים אנתרופולוגיים שמדובר במשהו ארכיאולוגי, כמובן זה מחכה.

<חן קוגל: כאשר אנחנו חושבים שזה משהו שהוא באמת בוער למישהו, אנחנו מכניסים אותו כמה שיותר מהר.

אמנון כהן: מה זה מהר?

<מיה פרוינד: מהר, זה יכול להיות שבוע אבל יחסית אנחנו בעצם צמצמנו את כל הפיגור שהיה לנו.

<מיה פרוינד: היו לנו במכון המון דגימות של אלמונים במשך 12-15 שנים ואנחנו צמצמנו את המספר.

אמנון כהן: עד אז המשפחות לא ידעו מה קורה אתם.

<חן קוגל: הם היו נעדרים 15 שנים.

<חן קוגל: זה לא שהם היו אצלנו 15 שנים.

אמנון כהן: מרגע שמגיעים אליך 12 שנים או מרגע שזיהו?

<מיה פרוינד: כשהגיעו למכון, היו 12 שנים.

אמנון כהן: שמעת?

<חן קוגל: אני חדש.

אמנון כהן: המשפחות ידעו שזה בן משפחתם או לא?

<מיה פרוינד: לאלמוני אין משפחה.

אמנון כהן: אולי יש.

<מיה פרוינד: אנחנו לא יודעים מי הוא.

אמנון כהן: אם נזהה אותו, פתאום נראה שיש לו אח או אחות.

<מיה פרוינד: הטכנולוגיה לקביעת DNA משרידי עצמות, מרקמות בשימור מאוד נמוך, הטכנולוגיה הזאת התפתחה עם השנים והגיעה לשיאה בשלוש השנים האחרונות.

<מיה פרוינד: אנחנו בעצם צמצמנו את כל אותן דגימות.

אמנון כהן: כמה כאלה ממתינים בצד?

<מיה פרוינד: מעט מאוד.

<מיה פרוינד: אנחנו כמעט התגברנו על כל הפיגור.

<מיה פרוינד: יש לנו 21 שרידי שלד שאנחנו צריכים לעבוד עליהם, עוד 35 שאנחנו נאבקים כי תבינו שזה לא כמו בדיקת דם.

<מיה פרוינד: אתה מנסה וזה לא מצליח, אתה מנסה שוב וזה לא מצליח, ואתה מחכה לטכנולוגיה חדשה.

אמנון כהן: יישר כח לכם.

אמנון כהן: תתחילו להזדרז.

אמנון כהן: אם צריכים מכשירים, תגידו ואנחנו נעזור.

<חן קוגל: האמת היא שצריכים.

אמנון כהן: מי אחראי עליכם, משרד המשפטים?

<חן קוגל: לא.

<חן קוגל: משרד הבריאות.

אמנון כהן: מי מתקצב אתכם?

<חן קוגל: משרד הבריאות.

אמנון כהן: תפני לשרת הבריאות עם העתק ליושב ראש הוועדה לענייני ביקורת המדינה כדי לזרז את הדברים עם טכנולוגיה הכי מתקדמת.

אמנון כהן: עכשיו מתחילים לנבור ומצאו שישים כך שאולי בעזרת השם ימצאו עוד מאתיים או 300.

אמנון כהן: שלום, מה נשמע?

<שלום גנצר: מצוין.

אמנון כהן: חיכיתי לך.

<שלום גנצר: הנה, אנחנו כאן.

<שלום גנצר: אמרו לנו שהישיבה ב-10:00.

אמנון כהן: אנחנו צריכים לקבל את העמדה של צה"ל ואתה תייצג אותו נאמנה.

אמנון כהן: רצינו להיעזר בממצאים שצה"ל לוקח מהמתגייסים כאשר חס וחלילה אחרי כמה שנים קרה מקרה ואחד האנשים האלה נעדר ומשטרת ישראל צריכה לזהות אם זה אותו אדם או לא אותו אדם.

אמנון כהן: במקרה כזה חבל להשקיע עוד מאמצים ועוד תקציבים כי יש לנו משאבים דלים.

אמנון כהן: לכן הם רוצים להיעזר באינפורמציה שיש לצבא, כמובן בהתחשב בזהירות, כדי לא לפגוע בפרטיות ואם המשפחה מסכימה.

אמנון כהן: הבנתי שהממשק הזה לא סגור.

<שירלי רז רבן: אני יועצת משפטית של מינהל נפגעים, הרבנות צבאית והפרקליטות הצבאית.

אמנון כהן: אותך אני צריך.

<שירלי רז רבן: יש הסדר שיתוף פעולה שקיים מזה ארבע שנים עם משטרת ישראל והוא עובד.

<שירלי רז רבן: אני מקבלת את הצווים באופן שוטף.

<שירלי רז רבן: ברגע שיש גופה, יש סבירות שמדובר באלמוני מסוים, פונים לראש המעבדה שלנו, לרמ"ד זיהוי רפואי, ובודקים באמצעות איזה שהם אמצעי זיהוי.

<שירלי רז רבן: ברגע שכן, הם מוציאים צו שופט ואחרי חצי שעה עד שעה זה מגיע אלי, אנחנו בודקים ומעבירים את אמצעי הזיהוי.

אמנון כהן: מתחילת התהליך עד שמגיע אליך, כמה זמן עובר?

<שירלי רז רבן: מרגע שפונים לרמ"ד זיהוי רפואי שלנו, שהוא אחראי על מאגרי המידע, הוא מודיע לי שיש צו בדרך – שעה לכל היותר.

אמנון כהן: למה צריך צו שיפוטי?

<שירלי רז רבן: אין לנו היום סמכות להעביר אמצעי זיהוי.

אמנון כהן: משרד המשפטים אמר שהוא מחפש איזושהי דרך להקל עליכם.

<שירלי רז רבן: אנחנו מקדמים היום הצעת חוק אמצעי זיהוי.

<שירלי רז רבן: כיום החיילים מחויבים בעת הגיוס למסור טבעיות אצבע ומנשך שיניים.

<שירלי רז רבן: מאגר המידע היחיד שיש לנו שהוא כמאגר ביומטרי, זה רק מאגר טביעות האצבעות.

<שירלי רז רבן: לא יכולים להיעזר ב-DNA .

<שירלי רז רבן: המאגר הממוחשב היחיד הוא טביעות אצבע.

אמנון כהן: משטרת ישראל, זה מספיק לכם?

<שירלי רז רבן: זה מה שיש.

<מני יצחקי: זה מה שיש ועם זה אנחנו מתעסקים.

<מני יצחקי: אני אומר שאנחנו מוציאים צו ואנחנו עושים.

אמנון כהן: אני רוצה להקל עליכם את כל הסיפור הזה.

<מני יצחקי: גם משרד המשפטים וגם היא אומרים שאם הייתה חקיקה, זה היה מוסדר.

<שירלי רז רבן: אנחנו עובדים היום על הסדר.

אמנון כהן: אני ביקשתי לדעת את לוח הזמנים, כמה זמן תיקח החקיקה הזאת.

<שירלי רז רבן: זה מאוד מתקדם.

<שירלי רז רבן: יש כבר טיוטה כמעט מוסכמת.

<שירלי רז רבן: זה יהיה הסדר שהוא לא שונה הרבה מההסדר שקיים היום אלא שפשוט אנחנו נותנים אפשרות לחיילים להסכים עוד בחייהם למסור את הדגימה שלהם, במידה וחלילה קורה משהו, לצרכים לא ביטחוניים.

<שירלי רז רבן: לא נתקלנו באיזושהי בעיה ואנחנו מוסרים ברגע שמגיע אלינו צו שיפוטי.

<שירלי רז רבן: דרך אגב, אפילו מצלמים לנו את הצו השיפוטי.

<שירלי רז רבן: אני מקבלת את הצו ב-ווטס אפ, גם בלילה, והם חייבים להעביר לנו את הצו תוך 24 שעות.

<שירלי רז רבן: אנחנו אפילו לא מבקשים מהם את הצו ישירות.

<מני יצחקי: הדברים אצלנו תמיד נעשים בזהירות.

<מני יצחקי: אנחנו לא ממהרים להוציא צו כי זאת שמירה על הפרטיות, אלה משפחות וכל מיני דברים שהם רגישים.

אמנון כהן: תודה.

אמנון כהן: אנחנו עוברים לנושא השני.

<מבקר המדינה יוסף שפירא: אני אומר משפט באופן כללי.

<מבקר המדינה יוסף שפירא: אדוני היושב ראש, הנושא הזה הוא בנפשנו.

<מבקר המדינה יוסף שפירא: אנחנו נמצאים עכשיו בתקופה עם מעין אווירת טרור, אנשים מפחדים לצאת מהבית וזה משליך גם על החיים הכלכליים.

<מבקר המדינה יוסף שפירא: יש מי שיושב בבית, יש אנשים לא יוצאים, נכנסים לחרדות ואני חושב שזה מצב שצריך לטפל בו מערכתית, במיוחד במקומות שהם מועדים לפורענות כמו ערים מסוימות.

אמנון כהן: הלכו לטיילת.

<מבקר המדינה יוסף שפירא: אנשים אולי מפסיקים ללכת לטיילת ולא מטיילים.

<מבקר המדינה יוסף שפירא: בסופו של דבר זה מצטבר והימים האחרונים מדברים בעד עצמם.

<מבקר המדינה יוסף שפירא: הנושא של תחנות המשטרה, זה נושא בו דובר רבות.

<מבקר המדינה יוסף שפירא: יש מקומות שם זה עובד יותר טוב, יש מקומות שם זה עובד פחות טוב ואנחנו תכף נשמע פרטים על כך.

<מבקר המדינה יוסף שפירא: יש מגזרים שהמצב הוא מאוד חמור, למשל כל מה שקרה בעיר טירה.

<מבקר המדינה יוסף שפירא: אני גם אבקש מאחמד סלימאן מהצוות שלנו שיתייחס למגזר.

<מבקר המדינה יוסף שפירא: אני חושב שצריך כאן לקחת את הדברים במלוא הרצינות ולהיערך.

<מבקר המדינה יוסף שפירא: אולי צריך לתגבר את השיטור הקהילתי - שפעם היה מה שנקרא שוטרי מקוף, שוטרים מתנדבים הסתובבו ברחובות הערים - כדי לתת לאנשים הרגשה בטוחה יותר וכדי להחזיר את המדינה לחיים סדירים.

<חנה יזרעלוביץ: התחנה במשטרה היא לבנת היסוד של המשטרה.

<חנה יזרעלוביץ: היא חזית המשטרה.

<חנה יזרעלוביץ: הציבור פוגש בה כשהוא נתקל בבעיה והיא אמורה לתת מענה לעבירות של איכות החיים, היא אמורה לעסוק בעבירות עבורן צריך אורך נשימה והמשטרה אמורה לעבוד במהירות ולתת מענה מהיר, להיות בשטח, להיות בולטת, להיות נוכחת ולהרגיע את הרוחות.

<חנה יזרעלוביץ: המפכ"ל הקודם והמפכ"ל הנוכחי הבינו את החשיבות שבחיזוק תחנת המשטרה.

<חנה יזרעלוביץ: היא זאת שאמורה להיות מחוזקת.

<חנה יזרעלוביץ: הקימו הרבה ועדות, עשו הרבה עבודות מטה כדי לחזק את תחנת המשטרה, אבל התכניות האלה או שלא נוסו בכלל או שנוסו והתמסמסו.

<חנה יזרעלוביץ: בסופו של דבר התחנות לא תוגברו כנדרש.

אמנון כהן: את אומרת שאנחנו לא רואים שוטרים ברחובות.

<חנה יזרעלוביץ: לא, למרות שזאת הייתה המטרה העיקרית.

<חנה יזרעלוביץ: הרבה מאוד משאבים הושקעו בפיתוח תכניות אבל לשטח זה לא הגיע.

<חנה יזרעלוביץ: כרמל תפרט את התחומים השונים.

<כרמל קרני: אנחנו בחרנו לעסוק בתחנת המשטרה שלדעתנו – ואני חושבת שזה לא רק לדעתנו – היא אחד המערכים החשובים ביותר במשטרה, אם לא החשוב שבהם.

<כרמל קרני: זה ממש דוח רחב יריעה שקצרה היד עכשיו למצות אותו אבל אני אמשיך במקום בו חנה סיימה.

<כרמל קרני: תחנת המשטרה עוסקת בעצם בכל התחומים של המשטרה, גם במלחמה בפשיעה ברמות אפילו חמורות, גם בביטחון הציבור, שיטור ונוכחות, גם במתן שירות לאזרח, שזה מאוד מאוד משמעותי כי לפעמים אנשים לא יודעים לאן לפנות ולכן הם פונים למשטרה והמשטרה בדרך כלל, מבחינה זאת, זאת עבודה ללא גבולות.

<כרמל קרני: המפכ"לים, גם הקודם וגם הנוכחי, לאורך השנים הכירו בחשיבות המערך הזה.

<כרמל קרני: זאת אומרת, המטה של המשטרה הכיר בחשיבות ותכנן גם לתגבר וגם לשנות תהליכי עבודה וארגון כדי להפוך אותה ליותר אפקטיבית.

<כרמל קרני: על הנייר יש הרבה מאוד עבודות מטה, בעיקר בתחום של השיטור והסיור.

<כרמל קרני: בפועל, חלקן, למרות שהן אושרו, היישום שלהם בכלל לא התחיל, ואחר התחיל אבל נפסק.

<כרמל קרני: כאן כדי להמחיש את זה אני רוצה להתייחס לשניים-שלושה מהפרויקטים כאשר אחד מהם הוא התקינה.

<כרמל קרני: אג"ת, אגף תכנון, בברכת הדרך של המפכ"ל הקודם עשה עבודת מטה מאוד רצינית של תקינת התחנות בכל המקצועות החשובים – סיירים, חוקרים, בלשים – ונתן תמונת מצב לגבי הפער בין הצרכים של התחנות לבין המצב בפועל מבחינת התקינה.

<כרמל קרני: הוא גם הצביע על חוסר שוויון בין התחנות.

<כרמל קרני: עבודת המטה הזאת בכלל לא יצאה לפועל.

<כרמל קרני: פרויקט אחר שנוגע לכל התחנות היה פרויקט התחנה האפקטיבית.

<כרמל קרני: זה היה פרויקט ייחודי לתחנה.

<כרמל קרני: עבודת מטה מאוד מאוד מרשימה שנעשתה גם בעזרה של יועצים חיצוניים של המשטרה עם פיילוט מאוד מרשים.

<כרמל קרני: השורה התחתונה של המפכ"ל הקודם הייתה שהפרויקט הזה צריך לצאת לדרך בכל התחנות בכל הארץ והוא נועד לייעל ולשנות תהליכי עבודה וגם מבחינת הנוכחות של השוטרים.

<כרמל קרני: גם הפרויקט הגדול הזה כל כולו נועד לתחנה, לא יצא לפועל.

<כרמל קרני: אותו דבר היה בכל מיני רעיונות של צוותים ארגוניים בתחום של השיטור ושל הסיור, שזה אחד משני המגזרים המרכזיים של התחנה כאשר המגזר השני הוא החקירות והמודיעין, ואני כרגע לא רואה כאן ייצוג של המגזר הזה, אבל במהלך הביקורת, אני מוכרחה לציין את שיתוף הפעולה המאוד מרשים שהיה לנו.

אמנון כהן: הם נמצאים כאן.

אמנון כהן: אנשים התקדמו בתפקידם ואנשים מוכשרים תפסו את מקומם.

<כרמל קרני: בשנת 2012, עת ערכנו את הביקורת, בדיוק התחיל המהלך הגדול של השילוב והאיחוד בין הסיור לבין השיטור הקהילתי.

<כרמל קרני: כמו שזה היה רק בראשית דרכו ואי אפשר היה לדעת איזה תרומה יש לזה, גם היו כל מיני סימני שאלה באיזו מידה כל הנושא של השיטור הקהילתי, השוטרים הקהילתיים, לא יסיטו את העבודה שלהם לתחומים של הסיור ואז בעצם יפסידו את היתרון העצום שיש להם.

אמנון כהן: אתם גיליתם שהם יוצאים למשימות שונות אחרות?

<כרמל קרני: עוד לא, אבל היה חשש כזה והעלו בפנינו את החשש הזה.

אמנון כהן: אני העברתי את החוק.

אמנון כהן: אז היה מובנה שלא נוגעים באותם שוטרים הם יחד עם פקחים עירוניים.

<מני יצחקי: לא, זה שיטור עירוני.

אמנון כהן: על מה היא מדברת?

<חנה יזרעלוביץ: על שיטור קהילתי.

<חנה יזרעלוביץ: אלה שני נושאים אחרים.

<כרמל קרני: היה מוקדם מדי אבל היו חששות כאלה ומבחינת שיטת ההפעלה ששינו אותה, השוטרים הקהילתיים כן היו צריכים להשתתף גם בעבודות שבעבר היו עבודות של סיור.

<כרמל קרני: צריך לראות באיזו מידה כבר יש לכם את הניסיון ובכלל באיזו מידה כל הנושא הזה של האיחוד הוטמע.

<כרמל קרני: בנושא של החקירות והמודיעין.

<כרמל קרני: כאן ראינו משהו שידוע לנו גם מדוחות אחרים התמודדות מאוד קשה עם העומס שבחקירות, איך התחנה באמצעים הדלים שעומדים לרשותה מתמודדת ואיך בעצם נעשה שימוש בחקירות בסיירים ובשוטרים קהילתיים, שוב, לא תמיד בהתאם לנהלים שנקבעו.

<חנה יזרעלוביץ: יש פערים ניכרים מאוד בין התחנות.

<חנה יזרעלוביץ: תחנות מסוימות מתמודדות עם מעט תיקים לחוקר ותחנות אחרות עם מאות תיקים לחוקר.

אמנון כהן: מלמעלה לא רואים את זה?

אמנון כהן: לא מנווטים?

<מני יצחקי: היא מדייקת, אבל אני אתייחס.

<מני יצחקי: יש תחנות שהן ברמה נכונה של חקירות מול תיקים, של חוקרים מול תיקים, ויש תחנות שאכן חסרים חוקרים מול כמות התיקים.

<מני יצחקי: זה לא אומר שעכשיו אם אני אקח מתחנה אחת, אני אביא אותה לאותו מצב של תחנה אחרת.

<מני יצחקי: אין עודף באף מקום.

אמנון כהן: היא אומרת שיש חוסר.

<חנה יזרעלוביץ: בהתאם לתקינה, יש התפלגות לא ממוצעת בהתאם לתקינה.

<חנה יזרעלוביץ: התקינה קובעת מה צריך.

<חנה יזרעלוביץ: יש תחנות בהן יש הרבה יותר מאיקס ויש תחנות שיש בהן יש הרבה פחות מאיקס.

<חנה יזרעלוביץ: אנחנו לא מדברים על מחסור אלא אנחנו מדברים על פערים ביחס לתקינה.

<מני יצחקי: זה בדיוק מה שאמרתי.

<חנה יזרעלוביץ: אמרת שאין עודף בשום מקום אבל לפי הממצאים שלנו יש.

אמנון כהן: לפי התקינה.

אמנון כהן: אם קבעתם עשרים או שלושים תיקים לחוקר, יש מקומות שלחוקר יש עשרה תיקים ויש מקומות שלחוקר יש ארבעים תיקים.

<מני יצחקי: יש מאפיינים שונים לתיקים.

<מני יצחקי: יש תקינה.

<מני יצחקי: אני לא רוצה להיכנס לזה כי זה נושא מורכב, אבל יש תיקים שהם מורכבים, יש תיקים שמלווים בכמה דוברי שפה ויש תיקים שהם דורשים מרחקים גדולים כאשר אני נניח צריך להגיע ממקום למקום.

<כרמל קרני: אחד הדברים ששמנו דגש עליו בדוח הזה זה על הפער שיש בין תחנות המשטרה של המגזר היהודי לבין המגזר הלא יהודי.

<כרמל קרני: כאן יש רקע מיוחד שיוצר פער, במידה מסוימת גם של חוסר רצון לשתף פעולה עם המשטרה, תחושה של חוסר אמון במשטרה ואני מדברת על המגזר הערבי.

<כרמל קרני: אחמד סלימאן שהיה חבר בצוות אולי קצת ירחיב על הממצאים שלנו בנושא הזה.

<אחמד סלימאן: לאחר אירועי אוקטובר בשנת 2000 ומסקנות ועדת אור, הצביעו ההחלטות בתכניות הממשלה על פערים בשירות שנותנת המשטרה לאוכלוסייה הערבית ביחס לחברה היהודית.

<אחמד סלימאן: המשטרה גיבשה כמה תכניות לשיפור השירות לחברה הערבית.

<אחמד סלימאן: בשנת 2000 החליטה המשטרה להגדיל את מספר תחנות המשטרה בחברה הערבית אבל התכנית הזאת יושמה באופן חלקי.

<אחמד סלימאן: נקבע שמספר מסוים של תחנות צריכות להתקרב יותר לאוכלוסייה הערבית אבל משום מה לא הוקמו תחנות לפי הצרכים אלא רק תחנה אחת באום אל פאחם ועוד תחנה אחת באזור המשולש.

<אחמד סלימאן: החליטו גם על הוספת שוטרים לתחנות במגזר הערבי והוחלט להקצות 3,000 שוטרים אבל גם עניין זה יושם באופן חלקי ולא גויסו שוטרים.

אמנון כהן: אולי הם רצו לגייס שוטרים מהמגזר והם לא רצו להתגייס.

<אחמד סלימאן: כן.

<אחמד סלימאן: תחנות המשטרה שנותנות שירות למגזר הערבי נמצאות בעיקר במחוז הצפון, חלקן במחוז הדרום ויש גם במחוז מרכז.

<אחמד סלימאן: החליטו לתגבר את התחנות האלה שהן בפריפריה ולהקצות יותר שוטרים לתחנות האלה, אבל העניין הזה יושם באופן חלקי ולא גייסו שוטרים כמו שצריך.

<אחמד סלימאן: הוחלט גם להקים יחידת סיור אורגנית שהיא יחידה שנותנת שירות סיור במשטרה לכמה תחנות, למשל באזור המשולב, טירה וטייבה, תחנת סיור שמתייחסת לאזור הזה ונותנת את שירותי המשטרה.

<אחמד סלימאן: גם זה יושם באופן חלקי.

<מבקר המדינה יוסף שפירא: אני רוצה להוסיף מילה.

<מבקר המדינה יוסף שפירא: הנושא הזה שאני שם עליו דגש, הוא לא רק מבחינת האפליה בין מגזר ערבי למגזר יהודי אלא שכאשר במגזר הערבי אין מספיק שיטור, אין מספיק תחנות שפועלות כמו שצריכות היו לפעול, יש יותר עבירות, גם עבירות רכוש, וכאשר יש עבירות רכוש, צריך למכור את הסחורה שנגנבה למשל ואז זה מקרין גם על רשויות אחרות ועל אזורים אחרים.

<מבקר המדינה יוסף שפירא: לכן צריך לקחת את זה בחשבון.

<מבקר המדינה יוסף שפירא: פרט לכך יש את הפשיעה הקשה יותר ובטח נשמע גם תשובות לנושא הזה.

אמנון כהן: כן.

אמנון כהן: אני מקווה שתוכל לענות כי האמת היא שלדיון הזה אני צריך דווקא את המפכ"ל.

אמנון כהן: אני מכבד אתכם, ודאי, אבל כאן מדובר בראייה רוחבית, בראייה של איך משטרת ישראל אמורה לתפקד על פי החלטותיה כשהיא עם הפנים לאזרח.

אמנון כהן: התחנה צריכה להיות עם הפנים לתושב, לאזרח, שמגיע עם תלונות.

אמנון כהן: האזרח שמגיע כשהוא במצוקה ולפעמים אפילו הוא בא בנושאים שלא קשורים למשטרה והמשטרה היא הגוף המכוון יותר.

אמנון כהן: האזרח רואה במשטרה כתובת של הממסד שיכול לסייע או לתדרך אותו ולנווט אותו לגורם כלשהו אחר.

אמנון כהן: לכן היה חשוב מאוד לשמוע את דעתו של המפכ"ל.

אמנון כהן: אני מכיר את דעתו כי ישבתי אתו בדיונים רבים אחרים, אבל אני מקווה שתוכל לייצג את כל משטרת ישראל ולהתייחס לנקודות שהועלו.

אמנון כהן: כאן יש בעיה רוחבית ואולי האפשרות להעביר ממקום למקום אנשי מקצוע כאלה ואחרים על פי צרכים ייעודיים של כל תחנה ותחנה.

אמנון כהן: השאלה היא אם יש איזושהי עבודת מטה ברמה הארצית לפיה רואים, בודקים ובוחנים מול מחוזות צפון, דרום, מרכז ואחרים כדי לראות איך אנחנו מנווטים את הדבר הזה, היכן יש פחות שוטרי סיור, היכן צריך יותר לשים דגש, היכן צריכים להיות יותר חוקרים והיכן צריכים להיות פחות וזאת כפי שאתה אמרת לפי גודל התיק, לפי דרגת הסיבוך שלו והמאפיינים שלו.

אמנון כהן: לכן כאן הייתי צריך את המפכ"ל, אבל בוא נראה כי יתכן שנוכל לשמוע ממך תשובות מתאימות בהן נסתפק, ואם לא, נצטרך לקיים דיון המשך בהשתתפותו של המפכ"ל ואולי של השר על מנת שנקבל תשובות בראייה מערכתית ולאומית איך אנחנו רוצים לראות את משטרת ישראל צועדת קדימה.

אמנון כהן: כמובן אנחנו נרצה לעזור ולסייע אם צריך שוטרים נוספים ותקציבים נוספים כי בסופו של דבר צריך לתת מענה לאזרח שכאשר הוא מגיע והוא במצוקה, הוא יקבל את המענה.

אמנון כהן: אם הוא נעדר, אם תקפו אותו או גנבו לו רכב, הוא מתקשר ומקבל מענה.

אמנון כהן: יכול להיות אזרח שהגנב נמצא בביתו והוא מתקשר, אבל אומרים לו לבוא לתחנה כי כרגע אין מישהו שיצא אליו ועד שהוא לא מגיש תלונה, בכלל לא שולחים שוטר ולפעמים מדובר באדם מבוגר שנמצא לבדו בבית.

אמנון כהן: גם מקרים כאלה מגיעים אלינו לוועדה.

אמנון כהן: או שיש מקרים בהם לא עונים בזמן למרות שהמפכ"ל אמר לי שהוא בדק את משך הזמן ומצא שמאוד מאוד מהר עונים למוקד 100.

אמנון כהן: באחד העיתונים פורסם שיש מקומות שמחכים חמש-שש דקות עד שעונים.

אמנון כהן: כאמור, יש מקומות שעונים מהר, יש מקומות שעונים מיידית אבל עדיין יש מקומות שם זה לא כך.

אמנון כהן: כמובן יש את הערים המעורבות, שם יש בעיות רבות אותן אנחנו מכירים, כמו רמלה-לוד, יפו-תל אביב, ירושלים בממשקים עם הכפרים והמשימות הן רבות ואני לא יודע אם תמיד יש לכם את המשאבים המתאימים ואת סדרי העדיפויות.

אמנון כהן: כאן צריך לראות בראיית מקרו, איך אנחנו מתמודדים ומה הצרכים.

אמנון כהן: אתמול, בדיון על אחד החוקים, השר אמר שלאחר תקופה קשה, כנראה הוא ביקש טכנולוגיה מסוימת שיכולה לעזור לכם לפענח נושאים אחרים, בעקבות המקרים האחרונים שקורים כל יום.

אמנון כהן: המבקר ציין שיש תחושה של אי ביטחון לאזרחים שפוחדים לצאת מהבית.

<מני יצחקי: אני רואה אותם מסתובבים.

אמנון כהן: אנשים נפגעו בחוף הים ואנשים נפגעו במקומות ציבוריים.

אמנון כהן: בוודאי אי אפשר להגיע לכל נקודה, אבל צריך לראות ברמה מערכתית אם יש לכם מספיק כלים להתמודד כי גם העולם הטכנולוגי מתקדם ומצד שני גם אלה שנמצאים בפשיעה מתקדמים ומשקיעים כסף רב בנושא טכנולוגי.

אמנון כהן: כל מה שיש לכם, תמיד הם בדרגה אחת מעליכם ולכן צריך להתמודד עם הדברים האלה.

אמנון כהן: אם המדינה רוצה לתת לזה פתרון, היא צריכה לתת לזה משאבים וכלים נאותים ולא לשלוח אתכם למקום שם קשה לכם לעמוד מול אותם יעדים שאתם מציבים כי אין לכם מספיק כלים לעמוד בהם.

אמנון כהן: אנחנו לא נשלח אתכם בלי לתת לכם כלים ראויים ונאותים וגם נשמור על ביטחונכם.

אמנון כהן: אנחנו צריכים שתחזרו בשלום לביתכם, למשפחותיכם, שזה דבר לא פחות חשוב.

אמנון כהן: אנחנו כחברי כנסת חייבים לתת לכם את כל הגיבוי ואת הסמכות והכלים כדי שתתמודדו מול המתרחש בצד השני, בעולם השני.

אמנון כהן: בבקשה, אדוני.

<מני יצחקי: אני חושב שזה עוד נושא חשוב.

<מני יצחקי: התחנה היא הבסיס של המשטרה, היא הגורם שאליו האזרחים מגיעים והיא למעשה הגורם הבסיסי הטריטוריאלי שאמור לתת תשובות.

<מני יצחקי: אני חושב שבהחלט אני אוכל לתת לוועדה את התשובות לשאלות שעלו כאן על ידי המבקר.

<מני יצחקי: אני חלק מהנהלת המשטרה שנקרא ספ"ק והאחריות היא שלי כמו של האחרים.

<מני יצחקי: אנחנו מייצגים את המפכ"ל ואני מכיר את הנתונים היטב היטב.

<מני יצחקי: לגבי המצב העכשווי בשטח.

<מני יצחקי: אני ולא הילדים שלי, לא מבטלים תכניות ואין לי שום בעיה להסתובב בכל מקום ובכל זמן.

<מני יצחקי: אני הייתי מציע שתסתובבו במקומות אחרים בעולם – והייתי בכל מיני מקומות – ותראו שכאשר יורדת החשכה, מסתגרים בבתים.

<מני יצחקי: כאן אף אחד לא מסתגר בביתו ובשעה 2:00 יש פקקים באילון.

<מני יצחקי: אני לא רוצה לדבר עכשיו על המצב הכללי כי לא זאת המטרה.

<מבקר המדינה יוסף שפירא: אתה לא חש בשום אווירה קצת אחרת בימים האחרונים?

<מני יצחקי: חש, אבל אני לא אומר שאני חש חשש לצאת עכשיו לראות סרט או משהו.

<מני יצחקי: חייבים גם את הדברים האלה לומר.

אמנון כהן: אני לא רוצה שנגיע לזה.

<מני יצחקי: אני רק רוצה לתת כמה נתונים.

<מני יצחקי: היום, בינואר הנוכחי, אנחנו בהרבה מאוד מהתחומים שמעסיקים ביום יום את האנשים שיושבים כאן, כדוגמה התפרצויות לבתי דירה, אנחנו בירידה במספרים שאף פעם לא הכרנו.

<מבקר המדינה יוסף שפירא: כי האנשים יושבים בבית.

<מני יצחקי: גניבות רכב.

<מני יצחקי: אנחנו במספרים הנמוכים מאז ומעולם.

<מני יצחקי: לא היו לנו מספרים כאלה נמוכים.

אמנון כהן: אנחנו מדברים על התחושות של הציבור.

אמנון כהן: הציבור מאבד אמון והוא כבר לא פונה למשטרה.

אמנון כהן: לא מחזירים לו את מה שגנבו לו ולכן למה שהוא יתקשר?

<מני יצחקי: אני אומר שוב שאנחנו מדברים כאן בצורה רצינית ואני טוען שיש עלייה בכמות הקריאות למוקד 100 ואנחנו עונים ועונים די מהר.

<מני יצחקי: יש פעילויות של קבלת קהל בתחנות המשטרה ואנשי המבקר בטח ביקרו בהן וראו איך זה מתבצע היום.

<חנה יזרעלוביץ: ראינו חוסר נוחות רבה.

<מני יצחקי: אני מסתובב ואני רואה מקומות שבנושא קבלת קהל התקדמו לעילא ולעילא ועוד פעולות כאלה ואחרות שמתבצעות.

<מני יצחקי: נכון שיש אווירה שהיא לא פשוטה בעקבות הגל של האירועים האחרון אבל אנחנו נתמודד.

<מני יצחקי: אנחנו משטרה חזקה ונתמודד עם העניין הזה.

<מני יצחקי: לגבי השאלות עלו כאן.

<מני יצחקי: אמרתי שהתחנה היא הבסיס ומבחינתנו בשנה האחרונה בנתון מספרי יש איוש של 96 אחוזים בתחנות.

<מני יצחקי: יש לנו עלייה מ-2,716 ל-2,569 תקנים שאוישו בתחנות עצמן.

<מני יצחקי: זה אומר שהתחנות אכן קיבלו דחיפה מאוד משמעותית באיוש.

<מני יצחקי: אותו כנ"ל, אולי ירחיבו אחרי, יש פעילות של עיר ללא אלימות ב-120 רשויות.

<מני יצחקי: יש קרוב ל-180 מש"קים, 170 פלוס מש"קים.

<מני יצחקי: בחברה הערבית יש שישים פלוס או שבעים מש"קים רק בחלק הזה.

<מני יצחקי: הוקמו תחנות, כפי שנאמר, באום אל פאחם, הוקמו אורגנים כאשר האורגן הוא באמת כלי מאוד אפקטיבי לפעילות מבצעית.

<מני יצחקי: הייתה שורה של פעילויות בתחום הזה ולא מעט.

<מני יצחקי: אני חייב לומר שנכון, ביקשנו בתכנית 3,000 שוטרים ובפועל הצטרפו 500 פלוס שוטרים למגזר או לתחום העשייה.

<מני יצחקי: אין לנו כל בעיה שתצא החלטה ונקבל את השוטרים ביחס לאוכלוסייה כפי שאנחנו חושבים.

<מני יצחקי: בהחלט יש חסר של שוטרים מול אוכלוסייה.

<מני יצחקי: האוכלוסייה גדלה, הערים מתפתחות, הערים המעורבות והישובים מתרחבים וכמות השוטרים, אנחנו מתקדמים בכמות השוטרים אבל לא בכמות הרצויה ולא ביחס מתאים.

<מני יצחקי: הפתרון כמובן לא אצלי, לא במשטרה ולא לפתחה של המשטרה.

<מני יצחקי: המשטרה תשמח מאוד לקבל תקנים ולהגדיל את כמות השוטרים.

<מני יצחקי: אני חייב לומר שבתחנות אנחנו מפנים לתחנות.

<מני יצחקי: אמרתי, היום הן ברמת איוש של התקנים הנוכחיים ברמה של 96 אחוזים שזאת רמה גבוהה.

אמנון כהן: בכל התפקידים?

<מני יצחקי: אתה שואל אם בכל תפקידי התחנה?

אמנון כהן: כתוב בדוח שבסיור בתחנות, 533 שוטרי שח"מ.

<מני יצחקי: אני אגיע לזה.

<מני יצחקי: אתה צודק.

<מני יצחקי: השח"מ היא בעיה שאני מעלה כאן.

<מני יצחקי: גם המבקר העלה את הנושא הזה של השח"מ.

אמנון כהן: כמה הגעתם היום בחש"מ?

<מני יצחקי: אנחנו במספרים חסרים.

<אפרת אלטהולץ מרום: כרגע אנחנו באיוש של אלף והתקנים הם כ-1,600.

<מני יצחקי: חסרים שוטרים בשח"מ.

<חנה יזרעלוביץ: אנחנו התכוונו בכלל שהתופעה של השח"מ היא תופעה בעייתית.

אמנון כהן: איפה זה עומד?

אמנון כהן: אמרו שרוצים להסדיר את זה.

אמנון כהן: הסדירו?

<מני יצחקי: ראשית, חסרים 600 שוטרי שח"מ.

<מני יצחקי: אני כמפקד, היו לי שוטרי שח"מ מצוינים.

<מני יצחקי: אלה חבר'ה צעירים שיודעים בצה"ל להטיס מטוסים והם גם יכולים להיות שוטרים טובים.

<מני יצחקי: צריכים לסגור את הפינה הזאת עם צה"ל.

אמנון כהן: אני חושב שהם צריכים להישאר בצה"ל.

אמנון כהן: מה אתה אומר?

<שלום גנצר: הנושא הזה הוא בכלל מתוקף צו שעה.

אמנון כהן: הוראת שעה.

<שלום גנצר: כל נושא הימ"לים.

אמנון כהן: אתם תדרשו שהם יחזרו לצה"ל ושהם יקבלו שוטרים מקצועיים.

<שלום גנצר: לנו אין בעיה עם זה.

<מני יצחקי: אנחנו תמיד בעד לקבל שוטרים מקצועיים וכל מה שמשתמע מכך.

<מני יצחקי: כל זמן שאין, בואו לא נברח לפינות.

<מני יצחקי: צה"ל מחויב להעביר אלינו 1,600 שוטרי שח"מ ולזה אנחנו מצפים ואתם נעשה את העבודה עד היום שנקבל תקנים אחרים.

<מני יצחקי: כל זמן שאין תקנים אחרים, צריכים לסגור את הפער הזה.

אמנון כהן: מה עם שיטור קהילתי?

<מני יצחקי: שיטור בקהילה, הזכרתי קודם.

<מני יצחקי: אנחנו נמצאים עם קרוב ל-170 מש"קים בקהילה.

<מני יצחקי: זה מתפתח.

<אפרת אלטהולץ מרום: רק בשנתיים האחרונות נוספו 24 תקנים במגזר הערבי.

<מני יצחקי: אני חושב שיש התפתחות יפה ומדהימה בתחום הזה.

<מני יצחקי: יש הפניה לשם אבל צריך להבין שכאשר אתה מפנה שוטרים קהילתיים, אתה לוקח אותם ממערכות אחרות.

<מני יצחקי: הכול בסכום אפס וזה ברור.

<מני יצחקי: אני חושב שבסך הכול משטרת ישראל שמה זום על נושא התחנה.

<מני יצחקי: קראתי את הדוח בעיון ואני חושב שגם הנתונים שהמבקר מניח לנו על השולחן, בחלקם נדרש תיקון ובהחלט יש מקום לתקן.

<מני יצחקי: במקומות שהם ענייני תקינה, אני חושב שאנחנו נשמח מאוד לקבל תקנים ושוטרים נוספים.

<חנה יזרעלוביץ: אנחנו נמנעים מהמלצות בנוגע לתקינה.

<מני יצחקי: אני אשמח אם תמליצו.

<חנה יזרעלוביץ: אנחנו דיברנו על פערים ביחס לתקן רצוי.

אמנון כהן: כפי שאתם קבעתם.

<מני יצחקי: גם אנחנו שואפים שמול התקן אותו אנחנו מציבים מקצועית יעמוד אותו מספר שוטרים שנדרש, מול התקן ומול המשימות.

אמנון כהן: למשל בחקירות, במרכז הארץ נוח להיות ולא כולם רוצים להגיע לצפון ולדרום.

<מני יצחקי: דווקא ההפך.

אמנון כהן: למעשה במקום שצריך יותר חוקרים, יש שם מחסור, כך שלשוטר אחד יש ארבעים תיקים בעוד שבמרכז לשוטר יש עשרה תיקים.

<מני יצחקי: זה בתחום הבדיקה שלי והעשייה שלי.

<מני יצחקי: אני יכול לומר בצורה די נחרצת שאני לא מזהה באף מקום שיש לי עודף.

<מני יצחקי: אני מזהה שיש מקומות שהכמות היא סבירה ואז ההתנהלות המקצועית היא בהחלט ברמה גבוהה וזה טוב ולשם צריך לשאוף.

<מני יצחקי: יש מקומות עם חסר ואני מקבל את מה שאומר המבקר או אומרים אנשי המבקר, שיש חסר במקומות מסוימים ואכן צריך להשלים את החסר הזה.

אמנון כהן: אני אקרא לך קטע מתוך הדוח.

אמנון כהן: "יוצא שתיקים רבים נסגרים ללא טיפול חקירתי נדרש.

אמנון כהן: עוד עולה כי הממוצע הארצי בשנת 2009 שהיה עמד על 383 תיקים לחוקר ובין התחנות נרשם פער גדול בעומס העבודה.

אמנון כהן: כ-15 אחוזים מהתחנות עד 300 תיקים והתקן הוא 383.

אמנון כהן: אם כן, 15 אחוזים מהתחנות עד 300 תיקים לחוקר וב-23 תחנות יותר מ-500 תיקים לחוקר.

אמנון כהן: את זה אומר הדוח ואני רוצה תשובות לזה.

<חנה יזרעלוביץ: שמענו שמפקדי מחוזות נמנעים מלווסת את תקני כוח האדם במחוז מסיבות ששמורות עמם.

<מני יצחקי: אתם חוזרים על זה ואני עונה.

אמנון כהן: לא קיבלתי תשובה.

<מני יצחקי: ראשית, אני מבטיח לבדוק את זה עוד פעם.

<מני יצחקי: אני חוזר על מה שאמרתי בפעמים הקודמות.

אמנון כהן: לא צריך לחזור.

אמנון כהן: אני רוצה תשובה.

<מני יצחקי: זאת התשובה.

<מני יצחקי: אם יש צורך לווסת, נווסת ולעתים אנחנו עושים את זה.

<מני יצחקי: אני טוען שאסור להגיע למצב בו נביא יחידה או תחנה או אזור מסוים שאחרי הערכת מצב ושיקול דעת הייתה רמה מסוימת של חוקרים ולצורך הוויסות זה השתנה.

אמנון כהן: לתקופה מסוימת.

אמנון כהן: אתה משאיל אותו לפרק זמן ואחר כך הוא חוזר.

<מני יצחקי: אני לא רוצה להיכנס לוויכוח סביב העניין.

<מני יצחקי: אמרתי שאת זה אני אבדוק.

<מני יצחקי: אתם רוצים שאני אתעמק קצת בבעיה ולכן אני נותן הסבר ואני אומר שיש מקרים שנכון שזה מתחת לתקן אבל יכול להיות שהתיק דורש את זה, האזור דורש את זה, המאמץ דורש את זה.

<מני יצחקי: אני לא רוצה לפרט כאן אבל לפעמים צריך לצאת יותר מחוקר אחד לאזור מסוים שהוא מורכב.

<מני יצחקי: תחנות מסוימות שיושבות בנקודות מסוימות, לא דומות למקומות אחרים.

<מני יצחקי: יש ענייני שפה, יש עניינים כאלה ואחרים שאני לא רוצה לפרט אותם אבל הכול נבחן מקצועית.

<מני יצחקי: הכול נבחן מקצועית.

<מני יצחקי: דיברת על 300, 380, אבל בהחלט נבדוק זאת.

אמנון כהן: יש חוקרים עם 500 תיקים ואז סוגרים תיק כי אין כוח אדם.

<מני יצחקי: אנחנו נבדוק את העניין הזה.

<גדעון יבין: סגירת תיקים היא לא מדד.

<גדעון יבין: מה שאתה אומר על סגירת תיקים, זה לא מדד כי יש תיקים גדולים שצריך לטפל בהם.

<מני יצחקי: אמרתי את זה כמה פעמים.

<חנה יזרעלוביץ: יש סוג מסוים של תיקים שמטופלים בתחנה.

אמנון כהן: כאשר מתכללים תיק ואומרים כמות מסוימת של תיקים, לוקחים את הכול בחשבון.

אמנון כהן: יש תיק מורכב ויש תיק של שתי דקות.

אמנון כהן: את הכול לוקחים בחשבון.

אמנון כהן: זה ממוצע.

אמנון כהן: אין לך תשובות ולכן אני אומר שצריך את המפכ"ל.

אמנון כהן: לא סתם אמרתי זאת.

אמנון כהן: אני רוצה לקבל תשובה סופית.

אמנון כהן: אתם קבעתם 383.

אמנון כהן: תקבע 200, בסדר, והם יבדקו לפי 200 אבל כרגע אם התיק כבד או קל, המספר הוא 383.

אמנון כהן: הנושא הבא הוא לגבי שוטר סיור ושוטר המש"ק.

אמנון כהן: הוא עושה את הסיור ועושה הכול, אבל למה הוא צריך גם לעסוק בנושא של איסוף ראיות וביעור הפשע?

אמנון כהן: הוא שוטר סיור ולכן למה הוא צריך לעסוק בזה?

<מני יצחקי: מה זאת אומרת?

<מני יצחקי: אם שוטר סיור מגיע לזירה ויש שם סכין, זאת ראיה.

<מני יצחקי: הוא לא יאסוף אותה?

אמנון כהן: מישהו אחר צריך לעשות את העבודה.

אמנון כהן: אני קורא מהדוח: "לעתים נדרשים שוטרי הסיור ושוטרי המש"ק של התחנה לסייע למערך החקירות בטיפול בתלונות בעבירות קלות.

אמנון כהן: מהתשובה לשאלות עולה כי 87 אחוזים מהתחנות שוטרי הסיור מבצעים גם איסוף ראיות וביעור הפשע, וב-52 אחוזים מהתחנות שוטרי המש"ק חוקרים עדים, וב-31 אחוזים מהתחנות הם חוקרים חשודים".

אמנון כהן: זאת לא העבודה שלהם אבל אתה נותן לו לעשות אותה.

אמנון כהן: פעולות החקירה הן לא בסמכותם.

אמנון כהן: "בנוגע לאיכות עבודתם, עולה כי ברוב התחנות שוטרי הסיור ושוטרי המש"ק נדרשים להשלמת פעולות חקירה בשל ביצוע חסר".

אמנון כהן: למה הם צריכים לעשות את העבודה הזאת?

אמנון כהן: יש לך חוקרים שזאת העבודה שלהם.

<מני יצחקי: אתה שואל עכשיו מקצועית למה המש"ק עולה לדירה בה יש סכסוך שכנים ומקבל עדות מ-א' ומ-ב'?

<כרמל קרני: בדוח הצגנו מצב שהמש"קים והסיירים יכולים לעזור בדברים מסוימים בחקירות אבל הם מתעסקים בדברים הרבה יותר חמורים וזה ממש בתחום של האח"מ.

<כרמל קרני: הם עושים זאת בהיקף, כמו שכבוד היושב ראש מציג את זה, מאוד משמעותי.

<חנה יזרעלוביץ: בניגוד להנחיות שלכם.

<כרמל קרני: אנחנו לא שומעים כאן תשובה.

<כרמל קרני: אנחנו גם לא שמענו תשובה.

<כרמל קרני: אתם אומרים שיש 170 מש"קים במגזר הערבי, אנחנו רוצים קצת תמונת מצב לגבי מה נעשה בשנה האחרונה בתחום של התחנה בכל אחד מהמגזרים ואני ממש לא מקבלת את תמונת המצב הזאת.

<עינת גיל צוברי: מני, ברשותך, אני אתייחס לזה.

אמנון כהן: מה קורה לגבי חוקרים וסיירים?

<מני יצחקי: על זה אני אענה.

אמנון כהן: בסדר.

אמנון כהן: תענה קודם אתה ואחר כך נעבור לנושא השני עליו את תעני.

<מני יצחקי: המבקר ואנשיו בדקו ואמרו שיש עודף או האיסוף הראייתי הוא תחום שהוא יותר נרחב לראייתם.

<חנה יזרעלוביץ: לא לראייתנו.

<מני יצחקי: בתצפית שלך, זה מה שראית.

<מני יצחקי: זה מה שאת אומרת.

<כרמל קרני: לפי תשובות שמפקדי התחנות נתנו לנו.

<מני יצחקי: זה מה שזיהית.

<מבקר המדינה יוסף שפירא: זאת סמנטיקה.

<מני יצחקי: לא אמרתי שראיתם פיזית.

<מני יצחקי: ההתרשמות שלי היא שהמש"קים מעורבים היטב היטב בתוך הקהילה ומגיעים ופותרים המון בעיות מאוד עמוקות שהיו מתרחקות לולא הם היו שם והם עושים עבודה נהדרת.

<מני יצחקי: הם מגיעים והם גם מקבלים נניח מצד א' ומצד ב' את העדויות.

<מני יצחקי: אני מתרשם שזה בהיקפים הסבירים ובמקומות הנכונים.

<מני יצחקי: אנחנו נבדוק את הנקודה הזאת.

אמנון כהן: פה מציינים שהם עושים פעולות חקירה שלא בסמכותם.

<מני יצחקי: כל שוטר יכול לאסוף ראיות.

אמנון כהן: אתם קבעתם ולא אני.

אמנון כהן: אנחנו לא ממציאים כלום.

אמנון כהן: מבקר המדינה בודק על פי אמות מידה.

<מני יצחקי: אמרתי שאנחנו נבדוק ואם יהיה צורך, ניתן חידודים לעניין הזה.

אמנון כהן: בבקשה גברתי.

אמנון כהן: תפקידך בכוח ושמך.

<עינת גיל צוברי: עינת גיל צוברי, ראש מחלקת שיטור קהילתי במשטרה.

<עינת גיל צוברי: אני אתייחס לנושא שהעליתם בנוגע לאיחוד האגפים, מה שהיה פעם אגף לקהילה ומשטרה ואגף המבצעים.

<עינת גיל צוברי: האיחוד הזה למעשה יצר הכפפה של שני הגופים האלה לתוך גוף אחד במשטרה, משרד המבצעים.

<עינת גיל צוברי: המטרה הייתה לייעל את הכוחות.

<עינת גיל צוברי: כמו שאמר קודם ניצב יצחקי, אין מספיק כוח אדם בתחנות ואתם מכירים את התמונה, אבל רצינו לייעל את העבודה.

<עינת גיל צוברי: לכן שוטרי המש"ק הוכפפו לתוך משרד המבצעים מתוך מטרה לתת מענה יעיל יותר לאזרחים ואומר למה אני מתכוונת.

<עינת גיל צוברי: קודם כל, מבחינת פריסה בארץ, כדי שתהיה לנו איזושהי תמונת מצב.

<עינת גיל צוברי: יש בארץ היום 385 מרכזי שיטור קהילתי שמאוישים על ידי קרוב ל-500 שוטרים מתוכם כמעט 190 שוטרים הם במגזר הערבי לנושא הנוכחות שלנו גם במגזר הערבי שהיא קיימת בכמעט תשעים מרכזי שיטור קהילתי.

<עינת גיל צוברי: לגבי מהות העבודה.

<עינת גיל צוברי: כאשר סייר מגיע לקריאה ראשונה לאירוע, אנחנו יודעים שאין לו הרבה זמן להתעכב בזירה והוא גם לא צריך להתעכב שם הרבה זמן.

<עינת גיל צוברי: הוא נותן את המענה הראשוני אבל כדי לייעל את המענה שהמשטרה נותנת לאזרח, הוחלט שוב לאחד את האגפים ואז המש"ק, השוטר הקהילתי, מגיע לאותה זירה ונותן את המענה המשלים.

<עינת גיל צוברי: אם זאת זירה של אירוע חקירתי, החוקר נותן את הפתרון אבל אם למשל יש אירוע של סכסוך שכנים שהגיע לכדי אלימות ואז הסייר מגיע ונותן את המענה הראשוני, המש"ק שזה התחום שבו הוא נמצא, הוא מכיר את האנשים, הוא יודע את ההווי של החיים שם, הוא מגיע לשם והוא ממשיך לטפל.

<עינת גיל צוברי: אנחנו קוראים לזה מענה משלים.

<עינת גיל צוברי: כך למעשה אנחנו נותנים מענה, כמו טיפול שורש אם תרצו, לתוך תופעה ואנחנו פותרים אתה בעיה הזאת מהיסוד.

<עינת גיל צוברי: במקום שהיום יהיה סכסוך והסייר מגיע, ומחר הסכסוך הזה יתמשך והסייר שוב יגיע, אנחנו פותרים את הבעיה במענה ראשוני ומשלים וגודעים אותה מהשורש.

<עינת גיל צוברי: לנושא הטיפול של המש"קים באירועים לא להם.

<עינת גיל צוברי: המש"ק, נזכור, הוא שוטר.

<עינת גיל צוברי: מתוך אותה הגדרה שלו, גם הנוהל דרך אגב מציין שהמש"קים צריכים לטפל באירועים בתחום הטריטוריאלי שלהם ולכן כאשר יש אירועים והמשטרה צריכה להגיב להם והשוטר מש"ק נמצא על קטנוע באזור, מן הסתם הוא הראשון שיגיע לזירה.

<עינת גיל צוברי: כמובן שאם זה אירוע מורכב, ברגע שיגיעו יתר הכוחות, הוא מפנה את מקומו והשוטרים המקצועיים ממשיכים לטפל באירוע.

<עינת גיל צוברי: שוב, מדובר באירועים בטריטוריה שלו.

<עינת גיל צוברי: על מנת לא להיגרר למצב שבו מש"קים נשלחים לתגבר ביחידות אחרות או מחוץ לטריטוריה שלהם, קבע המפכ"ל ש-18 ימי פתיחה – דהיינו, 18 ימים - בהם השוטר מש"ק חייב להיות באזור הטריטוריאלי שלו.

<עינת גיל צוברי: אנחנו נמדדים על זה במערכת המדידה המשטרתית שקוראים לה מפנה ודרך אגב הממוצע הארצי עליו אנחנו עומדים הוא קרוב לתשעים אחוזים.

<עינת גיל צוברי: דהיינו, ברוב הארץ המש"קים נמצאים לפחות 18 ימי פתיחה באזור הטריטוריאלי שלהם.

<עינת גיל צוברי: במגזר הערבי, מאחר ומרכזי השיטור הקהילתי במגזר הערבי מאוישים על ידי לפחות שניים, אם לא שלושה, שוטרים, אחוז העמידה שלנו ביעד הזה הוא הרבה יותר גבוה כי תמיד יש לנו שניים או שלושה שוטרים שיכולים להיות במרכז השיטור הקהילתי ולתת מענה לקריאות האזרחים.

<עינת גיל צוברי: דווקא במגזר הערבי ימי הפתיחה שלנו, ימי הנוכחות של השוטרים באזור שלהם, הם גבוהים יותר.

<עינת גיל צוברי: אני רוצה ברשותכם לומר עוד דבר וזה לגבי הנושא של שיטור עירוני.

<עינת גיל צוברי: יש לנו כיום 16 יחידות שכבר קיימות ועובדות, תשע יחידות נוספות בהקמה.

<עינת גיל צוברי: בסך הכול עוד מעט יהיו 25 יחידות והן מאוישות על ידי 300 שוטרים.

<עינת גיל צוברי: 300 השוטרים האלה מהווים תוספת על מנת לתת מענה נוסף לאזרחים בתחום של איכות החיים.

<עינת גיל צוברי: זאת אומרת, למעשה עם המעט שיש לנו ועם החוסר, באמת מנסים לעשות את המקסימום וזה באמת המענה המשלים, אם תרצו, של איחוד האגפים והתוספת שניתנה לאחרונה על ידי השיטור העירוני.

<אפרת אלטהולץ מרום: בהקשר של החברה הערבית.

<אפרת אלטהולץ מרום: אנחנו מבינים שהנוכחות המשטרתית בישובים הערביים היא בחוסר ואנחנו צריכים להגביר אותה.

<אפרת אלטהולץ מרום: אגב, יש לזה שורשים היסטוריים.

<אפרת אלטהולץ מרום: אנחנו גם מזהים חלון הזדמנויות גדול מאוד מבחינת החברה הערבית של צורך, ביקוש ורצון לקבל שירותי משטרה שגם זה לא ברור מאליו אלא זה משהו שהולך ומתחזק בשנים האחרונות.

<אפרת אלטהולץ מרום: המשטרה גיבשה תכנית שלמה איך להעמיק את השירותים שאנחנו נותנים לחברה הערבית.

<אפרת אלטהולץ מרום: התכנית הזאת בעצם מורכבת משלושה מרכיבים מרכזיים: האחד הוא הפן השירותי, איך אנחנו באמצעים שיש לנו – ואני תכף אפרט – מצליחים לתת יותר שירות לאזרח הערבי.

<אפרת אלטהולץ מרום: איך אנחנו מצליחים להגביר את ההרתעה כנגד העבריין הערבי, ואיך אנחנו מצליחים גם להרחיב את מעגל השוטרים כך שהמשטרה תשקף את כלל החברה הישראלית ולא יהיה תת-ייצוג של החברה הערבית במשטרה כשוטרים.

אמנון כהן: הם מתגייסים היום?

<אפרת אלטהולץ מרום: נכון להיום משרתים במשטרה 12 אחוזים לא יהודים.

אמנון כהן: אבל יש קושי לגייס אותם?

<אפרת אלטהולץ מרום: אני אתייחס לזה.

<אפרת אלטהולץ מרום: מתוך 12 אחוזים, אחוז המוסלמים למשל הוא נמוך.

<אפרת אלטהולץ מרום: יש לנו קושי גדול לגייס.

<אפרת אלטהולץ מרום: אנחנו מאוד רוצים אבל יש לנו קושי.

<אפרת אלטהולץ מרום: יש לנו תכנית איך לעודד את זה.

<אפרת אלטהולץ מרום: זה מאוד מורכב ואני חושבת שזה לא הזמן לדבר על זה.

<אפרת אלטהולץ מרום: מבחינת הדברים שכבר נעשו, ונעשו לא מעט דברים, אולי אני אזכיר כמה מהם.

<אפרת אלטהולץ מרום: מבחינת השירות לאזרח הערבי, היום בכל מוקדי המשטרה יש לנו דובר ערבית וזה דבר שהוא מאוד מאוד חשוב כי זה מנגיש את שירותי המשטרה לציבור הערבי.

אמנון כהן: בכל מקום או בכל מקום בו יש אוכלוסייה ערבית?

<אפרת אלטהולץ מרום: בכל המוקדים, 7/24, יש לנו היום דובר ערבית.

<אפרת אלטהולץ מרום: זה דבר חשוב.

<כרמל קרני: זה במחוז, נכון?

<אפרת אלטהולץ מרום: המוקדים הם מחוזיים.

<מני יצחקי: אבל הם עונים.

<אפרת אלטהולץ מרום: הייתה תכנית של הפחתת תאונות דרכים בחברה הערבית.

<אפרת אלטהולץ מרום: אנחנו יודעים שרמת המעורבות של הערבים בתאונות דרכים גבוהה משמעותית - אגב, גם הפשיעה – מהייצוג שלהם באוכלוסייה.

<אפרת אלטהולץ מרום: נכון ל-2012 היו חמישים הרוגים פחות מהמגזר הערבי.

<אפרת אלטהולץ מרום: ב-2013 המספר קצת עלה אבל עדיין משמעותית פחות בהשוואה לשנים קודמות.

<אפרת אלטהולץ מרום: יש שם הרבה מאוד אכיפה והסברה, פעולות שונות שנעשו בהקשר הזה.

<אפרת אלטהולץ מרום: העניין של הקמת האורגנים.

<אפרת אלטהולץ מרום: אתה דיברת עליהם.

<אפרת אלטהולץ מרום: אנחנו הגשנו תכנית חומש ל-14 מתחמים או 14 אורגנים בישובים ערבים ומתוכם קמו שישה.

<אפרת אלטהולץ מרום: הדבר הזה מאוד מוצלח.

<אפרת אלטהולץ מרום: מדברים על אורגן שמכיל 59 תקנים, למעשה שישים תקנים, מכיל חקירות, סיור, קשת שלמה של פעילות משטרתית וזה מאוד מוצלח.

<אפרת אלטהולץ מרום: הבא בתור שאמור לקום הוא בשפרעם, אם נתוקצב ואנחנו מאוד מקווים שנתוקצב השנה.

<אפרת אלטהולץ מרום: אנחנו קוראים כאן גם לוועדה הזו לנסות לעזור לנו לקדם את תכנית החומש כי זה עניין שלאוצר יש נכונות אבל סופו של דבר צריך גם לתקצב את זה.

אמנון כהן: האוצר לא מתקצב.

<אפרת אלטהולץ מרום: נכון להיום, לגבי שפרעם עוד לא קיבלנו תקצוב ולגבי 17 האורגנים הבאים, אנחנו מאוד רוצים לקבל ומאוד מקווים לקבל.

אמנון כהן: זה שהשר מאוד מחובר לאח שלו שיושב באוצר, זה לא עוזר?

<אפרת אלטהולץ מרום: בוא נראה אם נקבל את התקנים.

אמנון כהן: יש קושי או שזה בהליכי עבודה ותיאומים?

אמנון כהן: טליה, מה את אומרת?

<טליה: אני אומרת שברמת הנכונות יש והרבה אבל את הנכונות הזאת צריך לתרגם לכסף.

אמנון כהן: בוועדת הפנים עזרנו לכך ששוטרים יקבלו לפחות 7,000 שקלים, כדי שיבואו שוטרים איכותיים כדי לתת שירות לציבור.

<אפרת אלטהולץ מרום: עוד כמה מלים לגבי השירות.

<אפרת אלטהולץ מרום: נוער ערבי.

<אפרת אלטהולץ מרום: יש לנו איזשהו פרויקט שלוקח נוער בסיכון ועושה אתם פרויקטים.

<אפרת אלטהולץ מרום: שמנו דגש על נוער ערבי ונכון לשנה האחרונה 400 נערים משתתפים בו.

אמנון כהן: יחד עם משרד החינוך?

<אפרת אלטהולץ מרום: זה בשיתוף פעולה עם משרד החינוך.

<אפרת אלטהולץ מרום: 400 בני נוער מהחברה הערבית משתתפים.

אמנון כהן: חשוב מאוד.

<אפרת אלטהולץ מרום: אגב, בהערת אגב אני אומר שגם את הטרמינולוגיה שלנו שינינו ואנחנו כבר פחות מדברים על מושגים של מגזר ערבי אלא יורת במושגים של חברה ערבית כי ברור לנו כל המשתמע מזה.

<אפרת אלטהולץ מרום: אגב, גם בהקשר של רצח על כבוד המשפחה שבזמנו קראנו לזה רצח על כבוד המשפחה, גם את זה שינינו כי רצח הוא רצח וכבוד המשפחה זה כביכול מקטין אותו.

<אפרת אלטהולץ מרום: אנחנו יודעים שלשפה יש משמעות.

<אפרת אלטהולץ מרום: מש"קים בחברה הערבית.

<אפרת אלטהולץ מרום: בשנתיים האחרונות הגדלנו ב-24 תקנים את מספר המש"קים והכול ממקורות פנים ואלה ויסותים.

<אפרת אלטהולץ מרום: זה דבר מאוד קשה למשטרה לעשות כי כמו שנאמר אנחנו חיים בתנאי חוסר.

<אפרת אלטהולץ מרום: שיטור עירוני בערים ערביות.

<אפרת אלטהולץ מרום: הפרויקט הזה התחיל.

<אפרת אלטהולץ מרום: יש לנו בנצרת, טירה, בקעא ובקרוב אמור לקום בשפרעם ובפעימות הבאות בערבה, באום אל פאחם, בסחנין, טמרה ועוד.

אמנון כהן: אוכלוסיית השוטרים היא מעורבת?

<אפרת אלטהולץ-מרום: ככלל אנחנו מנסים כמה שיותר, כחלק מפרויקט הגיוס, לגייס לטובת המטרה הזאת שוטרים מהחברה הערבית.

<אפרת אלטהולץ-מרום: אנחנו מקיימים מפגשים סגורים עם הנהגת החברה הערבית והשיח הזה הוא מאוד חשוב.

<אפרת אלטהולץ-מרום: זה קורה בכל הרמות, מרמת הספק – אתמול למשל קיימנו יום עיון יחד עם הנהגת החברה הערבית – וזה גם ברמת תחנות המשטרה והמחוזות.

<אפרת אלטהולץ-מרום: יש עוד סדרה שלמה של תכניות אבל זה הכיוון.

אמנון כהן: תודה.

<דני שחר: אני מנהל במשרד לביטחון פנים את המאמץ האזרחי כי זה המאמץ המשלים למה שעושה המשטרה.

<דני שחר: אנחנו נמצאים כרגע בכל הארץ.

<דני שחר: בעיר ללא אלימות משתתפות מעל 140 רשויות וב-2014 ייכנסו עוד מספר רשויות.

<דני שחר: אני גם מנהל את השיטור העירוני, נושא שעלה כאן, ולא הזכירו שאושר תקציב לעוד 516 תקנים.

<דני שחר: בנוסף למה שהזכירה עינב אושר עכשיו וסומן תקציב.

אמנון כהן: אנחנו עשינו תכנית עיר ללא אלימות כדי שלא תהיה אלימות, אבל אנחנו רואים שהאלימות גוברת כל הזמן ויש הרבה אלימות.

אמנון כהן: אם זה כך, אולי לא צריך את התכנית הזאת ואולי סתם אנחנו משקיעים בה כספים.

<דני שחר: אני מזכיר שעיר ללא אלימות מתעסקת בסדר הציבורי.

אמנון כהן: גם בסדר הציבורי יש בעיות.

אמנון כהן: המון בעיות.

<דני שחר: כאן אני בהחלט מסכים לדבריו ניצב יצחקי.

<דני שחר: יש הבדל בין תחושת ביטחון - - -

אמנון כהן: מאיפה באה התחושה?

<דני שחר: אני מסכים שאנחנו גם מתעסקים עם תחושת הביטחון.

אמנון כהן: התחושה לא באה סתם אלא היא באה כי בפועל קורה משהו.

<דני שחר: אני מציע לבדוק את הנתונים.

אמנון כהן: אני מציע שתתחילו לעבוד יותר רציני ותתחילו לתפוס את העבודה.

אמנון כהן: כדי שתחושת ביטחון תחזור, צריך לעשות דברים ודברים צריכים להיראות בשטח.

אמנון כהן: אנחנו צריכים שהאזרחים ירגישו את זה.

אמנון כהן: אני מסתובב, לא נכנס לבונקר והכול בסדר, אבל תחושת ביטחון היא לא רק במה שאני אומר אלא צריכים להרגיש את זה בשטח.

אמנון כהן: באמת המדינה משקיעה משאבים רבים גם בשיטור קהילתי, גם בעיר ללא אלימות, אנחנו מעבים את המשטרה, חיילים הולכים להתגייס למשטרה והכול נעשה כדי לתת לכם את הכוח, אבל בסוף את העבודה אתם צריכים לעשות.

אמנון כהן: אנחנו צריכים לתת לכם את כל הכלים.

אמנון כהן: אמרתם שצריך עיר ללא אלימות וכי הפרויקט הזה יוריד את הפשע, בסדר, כאן רציתם מצלמות, בסדר, אבל משהו כאן נופל בין הכיסאות.

אמנון כהן: אני רוצה לשמוע מהצבא, ואני לא יודע אם תוכל לענות לנו.

אמנון כהן: המשטרה טענה בפורומים אחרים שכל אמצעי החבלה בסופו של דבר באים מהצבא.

אמנון כהן: צריך לעשות כאן איזשהו שולחן עגול בו יהיו משטרת ישראל, כל הגופים הסודיים והמוכשרים ביותר והצבא כדי ללמוד את הסוגיה הזאת ולהגיע לענישה הרתעתית לכל אלה שמתעסקים בחיי אדם.

אמנון כהן: כל מי שפוגע בחיי אדם, כשהוא הולך לפגוע בגלל בצע כסף, אנחנו צריכים להעלות את הרף לגבהים כאלה שלא יהיה כדאי לעסוק בזה.

אמנון כהן: לכן חייבים כאן לפעול בכוחות משותפים.

אמנון כהן: זאת אומרת, לא להתחיל לחפש את אותו עבריין שמסתובב חופשי עם אקדח או עם מטען חבלה אלא אני צריך שאם אחד מהם ייתפס בעבודה מודיעינית של אחד הכוחות שלנו, שהעונש יהיה כל כך כבד כך שלא יהיה כדאי לו לעסוק בזה.

אמנון כהן: זאת אומרת, מטען חבלה, העונש שלו חמישים שנים בכלא.

אמנון כהן: אתה חייב את זה כדי לגרום לכך שלא יהרוג אנשים.

אמנון כהן: אתה תופס מישהו, את אותו עבריין, הוא יותר לא יוצא לחופש.

אמנון כהן: מאסר עולם.

אמנון כהן: אתה חייב להרתיע.

אמנון כהן: משרד המשפטים, שבו כולכם יחד ותמצאו אמצעי הרתעה כי אם לא נסגור את זה מלמעלה, לא נסגור את הברז, כמה שתיתן למשטרה כוחות, היא לא תמיד תתפוס את אותו אדם שמחר מתפוצץ בתל אביב ומחרתיים בפתח תקווה או במקומות אחרים.

אמנון כהן: צריך לסגור את השיבר.

אמנון כהן: כדי לסגור את השיבר, צריכה להיות מערכת של שולחן עגול ואני מבקש שבממשלה תציפו את הדברים.

אמנון כהן: יש להם את הנתונים שלהם.

אמנון כהן: אפילו אם תשים שוטר על כל בן אדם, לא תוכל לסגור את זה.

אמנון כהן: לכן צריך לסגור את הברז ואיך סוגרים את הברז?

אמנון כהן: בכוחות משותפים.

אמנון כהן: אתמול דיברנו על נושא הגז.

אמנון כהן: אנחנו מרחמים על האכזרים ובסוף אנחנו מתאכזרים לילדים.

אמנון כהן: גם בנושא של גז ובעוד נושאים רבים אחרים.

אמנון כהן: כאן, הנושא של לבנות חבלה, יש כאלה שמייצרים בבית ויש כאלה שגונבים ואמרו לי שהרבה לבנות חבלה כאלה מגיעות מהצבא.

אמנון כהן: יש לנו חיילים במצוקה, כולם כשרים אבל יש לנו אנשים במצוקה ויש כל מיני גופים שקונים את זה בכסף רב.

אמנון כהן: לכן צריך לסגור את הברז שם ובתוך הבסיסים להקים מיגון.

אמנון כהן: אם חס וחלילה חייל נתפס שהוא עושה דבר כזה, שידע מה יקבל.

אמנון כהן: לכן כאן צריכה להיות הרתעה.

אמנון כהן: אני לא רוצה שמישהו ייכנס לעונש כזה כבד אבל כשהוא ידע שיש עונש כזה, זה ירתיע אותו.

אמנון כהן: מה אתם אומרים?

אמנון כהן: איך אתם רואים את זה?

<שלום גנצר: הטיפול בנושא הזה הוא בשני מישורים.

<שלום גנצר: מישור אחד הוא מישור המניעה שבו כל נושא הטיפול באמצעי לחימה ובתחמושת ונשק, יש עליו בקרות הדוקות.

<שלום גנצר: יש מערכות אזעקה ויש שמירה.

אמנון כהן: הבקרות הן לא הדוקות.

אמנון כהן: יש בקרות אבל הן לא הדוקות.

<שלום גנצר: עניין שני.

<שלום גנצר: במקביל לפעילות של משטרת ישראל יש גם בתוך צה"ל את המשטרה הצבאית, לרבות המשטרה הצבאית החוקרת, שפועלת בשיתוף פעולה מלא עם משטרת ישראל.

<שלום גנצר: במקרה עשיתי על הנושא הזה ביקורת לפני מספר שנים.

אמנון כהן: תפסת חייל שמכר נשק, מה קורה?

<שלום גנצר: הענישה בצה"ל היא הרבה יותר מחמירה מאשר הענישה האזרחית.

אמנון כהן: כמה?

<שלום גנצר: אני לא יודע לתת לך כרגע נתונים מדויקים כי לא התכוננתי לשאלה הזאת, אבל אני יודע שבצבא, במסגרת בתי הדין הצבאיים, הענישה היא הרבה יותר מחמירה מאשר הענישה האזרחית.

אמנון כהן: הוועדה מבקשת שתתחייבו לעשות עבודת מטה כדי ללמוד את הסוגיה ולהיכנס לעובי הקורה.

אמנון כהן: צרפו לכך את משרד המשפטים כי יש כאן תהליכים משפטיים.

אמנון כהן: אני אומר שוב שאנחנו צריכים למצוא אלמנט הרתעתי, שלא יהיה מצב שכדאי בכלל להתעסק בדבר הזה.

אמנון כהן: עדיין מי שרוצה להתעסק בזה, שיישא בתוצאות.

אמנון כהן: לכן אני אומר שאם פעם יהיה מקרה של יראו ויראו, בית משפט ירשיע מישהו וייתן לו עונש כבד, תהיה הרתעה חזקה ביותר.

אמנון כהן: אתה מונע מהם הרבה מאוד עבודה כי לא יהיה כדאי להתעסק בזה.

אמנון כהן: אני אומר לך שוב שחייבים לעשות כאן מעשה.

אמנון כהן: כמה שתיתן להם משאבים, זה לא יעזור.

אמנון כהן: באמת הם עושים מלאכת קודש אבל הברז נוזל ונוצר ים.

אמנון כהן: לכן הוועדה מבקשת – אולי אפילו להוציא מכתב לשר הביטחון, לשר לביטחון פנים ולשרת המשפטים – לעשות עבודת מטה וגם לעדכן את הוועדה כי אולי נקיים דיון משותף בוועדת המשנה שלנו, שהיא ועדה מקצועית יותר, כדי לטפל בבעיה מהשורש.

אמנון כהן: אז נפנה תקציבים ומשאבים רבים לדברים האחרים שבסופו של דבר ייתנו שירות לאזרח.

אמנון כהן: לא יתעסקו יותר מדי עם עבריינים אלא באמת לאותה קשישה וקשיש או לאותו נעדר יהיה מענה כי המשאבים יתפנו.

אמנון כהן: למשטרה יש משימות רבות, מעט כסף, גם פרויקטים שהם רוצים להוציא לפועל לא מתוקצבים אבל כאן יש פרופורציה.

אמנון כהן: אני מסכם את הדיון.

אמנון כהן: אנחנו מחזקים את משטרת ישראל ונותנים לה את כל הגיבוי.

אמנון כהן: אנחנו עומדים לרשות

אמנון כהן: כם אם אתם צריכים להיעזר בנו ויש לנו יכולת גם להשפיע בנושא של פרויקטים תקועים.

אמנון כהן: אם אתם זקוקים לסיוע, אפשר לעשות איזושהי בקשה ופנייה.

אמנון כהן: בכל מקרה אנחנו נפנה לשר.

אמנון כהן: תנו לנו את רשימת הפרויקטים שתקועים כאשר זה מתואם כבר עם משרד האוצר ועם כולם אבל עדיין מתמהמהים.

אמנון כהן: אנחנו יכולים לעשות גם מהלכים בוועדת הכספים, שם נעכב להם כל מיני דברים.

אמנון כהן: אנחנו חייבים לתת תחושת ביטחון לאזרחי מדינת ישראל.

אמנון כהן: אתם משתדלים לעשות את הכול אבל זה עדיין לא הגיע לאותו מישור שאזרחים באמת מרגישים את התחושה והתחושה היא לא בדיבור אלא את התחושה רואים.

אמנון כהן: אנחנו רואים שאזרחי ישראל אוהבים לטייל, אוהבים לטייל בקניונים, אוהבים לבזבז כסף, אבל בסוף יסגרו את כל הקניונים כי אנשים לא יצאו מהבית.

אמנון כהן: לכן אנחנו צריכים לתת להם תחושה שבאמת הכול בסדר.

אמנון כהן: לגבי הנעדרים.

אמנון כהן: אנחנו מברכים על כך שהתחלתם בפעילות החשובה והתחלתם להיכנס לעובי הקורה.

אמנון כהן: אני מברך אתכם על כך.

אמנון כהן: המכון הפתולוגי.

אמנון כהן: תגידו לנו מה אתם צריכים כי אנחנו רוצים לפנות למשרד הבריאות.

אמנון כהן: אני אדבר עם שרת הבריאות על מנת שתעזור לכם.

אמנון כהן: אנחנו מבקשים, כבוד ניצב יצחקי, תשובות לגבי הנושא הראשון ולגבי הנושא השני, בו ביקשנו שתיעשה עבודת מטה.

אמנון כהן: לנושא הנעדרים.

אמנון כהן: אנחנו רוצים לראות משנה סדורה כאשר יש נעדר והמשפחה מודיעה על כך כי השעות הראשונות הן קריטיות ביותר.

אמנון כהן: אני בטוח, כמו שאמרתם, שיש אימא שהיא בלחץ כי הבת לא חזרה מאיזה בילוי אבל פתאום אחרי כן היא כן מגיעה והכול בסדר אבל יש מקרים שבאמת השעות הראשונות הן מאוד קריטיות.

אמנון כהן: אנחנו זוכרים את המקרים ששוטר ליווה ילדה שחטפו אותה ותוך כדי נסיעה הנחה אותה מה לעשות ואיך להתנהג אבל לא לכולם יש את היכולת ואת הידע ואת התושייה הזאת בזמן לחץ.

אמנון כהן: אנחנו סומכים עליכם שתעשו את עבודתכם נאמנה אבל יש כאן מקרים שצריך ללמוד אותם ולהפיק לקחים כי באמת השעות הראשונות הן הקריטיות ואולי אז צריך לאסוף את כל ארגוני המתנדבים כי כל אחד מומחה בתחומו.

אמנון כהן: יש אנשים שמוכנים לעזור וצריך להפעיל אותם.

אמנון כהן: אם צריך לתת להם אישור להיכנס לשטח כלשהו, לא ללכת בשביל אלא לרדת ממנו, דווקא אותם אנשים יכולים לעשות זאת.

אמנון כהן: צריך לתת למתנדבים האלה את האפשרות לעשות את העבודה וזאת במגבלות שלכם ובראייה המערכתית שלכם אבל אני חושב שכוח התנדבות הוא כוח שלמעשה הוא לא עובד כדי לקבל פרס אלא הוא נאמן לדרך, הוא נאמן לדבר בו הוא מאמין, והוא מבחינתו חושב להציל נפש ולכן הוא עושה את הכול.

אמנון כהן: לכן זה כוח שאם תקנה אותו, זה המון כסף אבל הוא בא אליך כמתנדב ורוצה לעזור לך.

אמנון כהן: לכל הארגונים האלה יש הרבה ניסיון והרבה משאבים שהם מגייסים לטובת הנושא הזה ואתם יכולים להיעזר בהם.

אמנון כהן: כמו שאמרת, יש קצין בכל תחנת משטרה שמטפל וצריך לרתום אותו כך שיהיה לו חפ"ק של כל ארגוני המתנדבים ובלחיצת כפתור אחת כולם מגיעים ונרתמים לנושא הזה ובתוך שעה-שעתיים פתרת בעיה.

אמנון כהן: אם אתה לא עושה את זה, אחרי ארבעה-חמישה ימים אתה גם מוציא יותר משאבים, מוציא עוד שוטרים, מעלה מסוק לאוויר ומוסיף עוד אנשים אבל בסוף חס וחלילה זה מאוחר מדי.

אמנון כהן: השעות הראשונות, 24 השעות הראשונות הן קריטיות ביותר ולכן צריך לשים שם את כל הדגש.

אמנון כהן: אם אתה מסתכל על מהלך הזמן, אתה חוסך הרבה כסף כי אתה פתרת את הבעיה בטרם הנושא הסתבך.

אמנון כהן: אני מודה ליקותיאל.

אמנון כהן: יישר כוח.

אמנון כהן: תמשיך את הפעילות.

אמנון כהן: באמת, אתה צריך לחשוף את עצמך כי אתם יכולים לסייע.

אמנון כהן: יישר כוח לכם על ההתנדבות.

<בטי אלקיים: אפשר משפט?

אמנון כהן: בבקשה.

<בטי אלקיים: כשביקשתי בפעם השנייה להיפגש עם מפקד התחנה, הוא לא הסכים להיפגש אתי.

<בטי אלקיים: רציתי לשאול את מני אם תוכל לעזור לי בחיפושים ברדיוס של הבית שלנו בחיפה לפני שנאבד זמן.

<בטי אלקיים: מפקד התחנה לא מוכן להיפגש אתי.

<מני יצחקי: אנחנו נשוחח ונראה מה לעשות.

אמנון כהן: אני מבקש.

אמנון כהן: אם היא כבר הגיעה וטרחה להגיע לכאן, כנראה הנושא שלה מאוד מאוד כואב ולכן אני מבקש לבדוק קודם כל מדוע מפקד התחנה לא יכול להיפגש עם אזרח.

אמנון כהן: שמנו אותו בתחנה כדי שייפגש עם האזרח ולא כדי שלא ייפגש אתו.

אמנון כהן: לפחות אולי מישהו מהקצינים בתחנה ייפגש אתה, מישהו מהמטה שלו, מיהו שמטפל.

<בטי אלקיים: קצין אג"ם נפגש אתי.

אמנון כהן: למה את צריכה אותו אם הנושא מטופל?

אמנון כהן: למה את צריכה להטריד את מפקד התחנה?

<בטי אלקיים: אני לא רוצה להטריד אותו.

<בטי אלקיים: אני רוצה חיפושים.

<בטי אלקיים: עשו שני ימי חיפושים במשך כל השנה.

אמנון כהן: אפשר להיפגש ולשמוע.

<מני יצחקי: נבדוק.

אמנון כהן: אני מודה לכולכם.

אמנון כהן: הישיבה נעולה.